Puluhan lagi syahid, Israel bom kedai roti dan rumah di Gaza

GAZA, 3 Rabiulakhir 1445H, Rabu – Lebih 30 rakyat Palestin terbunuh dalam serangan pengeboman artileri, udara dan laut di seluruh Semenanjung Gaza pada awal hari ini.

Sumber memberitahu agensi berita Wafa, penduduk terbunuh selepas beberapa rumah menjadi sasaran di utara Semenanjung Gaza, dan sekurang-kurangnya dua lagi syahid dalam pengeboman yang menyasarkan sebuah kedai roti di kem Nuseirat di tengah wilayah itu.

Menurut sumber, kedai roti terbabit menyediakan roti kepada penduduk kem dan pelarian dari kawasan utara Semenanjung Gaza.

Katanya, tiga terbunuh termasuk seorang kanak-kanak dalam pengeboman yang menyasarkan sebuah apartment kediaman di Khan Yunis, di selatan Gaza.

Serangan artileri, udara dan laut yang memuncak menyasarkan utara Gaza, khususnya kawasan Jabalia serta kem Nuseirat dan kejiranan Yarmouk di tengah bandar.

Ini termasuk, serangan bom di kawasan kejiranan Al-Zaytoun berhampiran Hospital Al-Ahli al-Arab yang menyebabkan ratusan orang terbunuh dan cedera.

Pengeboman itu juga menyasarkan rumah orang awam di kawasan selatan Semenanjung Gaza, Rafah dan Khan Yunis, menyebabkan beberapa penduduk terkorban.- Agensi


Turkiye mahu dunia kenali Israel sebagai penjenayah perang

ISTANBUL, 14 Rabiulakhir 1445H, Ahad – Turkiye akan memperkenalkan Israel kepada dunia sebagai penjenayah perang, tegas Presidennya, Recep Tayyip Erdogan pada Sabtu.

Berucap pada ‘Great Palestine Rally’ – perhimpunan pro-Palestin di Istanbul – beliau menegaskan bahawa dunia Barat menggerakkan ahli politiknya dan media untuk menghalalkan pembunuhan beramai-ramai orang yang tidak bersalah di Gaza.

Menurutnya, mereka yang mengalirkan air mata untuk orang awam yang terkorban dalam perang Ukraine-Russia membisu menyaksikan kematian ribuan kanak-kanak yang tidak berdosa di Gaza.

“Saya bertanya kepada Barat, adakah anda mahu mencipta suasana Perang Salib yang lain?

“Penyebab utama di sebalik pembunuhan beramai-ramai yang berlaku di Gaza adalah Barat.

“Sudah tentu setiap negara mempunyai hak untuk mempertahankan diri, tetapi di manakah keadilan? Tiada pertahanan melainkan pembunuhan beramai-ramai yang terbuka dan kejam berlaku di Gaza,” tegasnya.

Dalam pada itu, Erdogan berkata, beliau menyanjung tinggi ‘keazaman rakyat Gaza’ untuk tidak meninggalkan rumah mereka dan bandar dalam menghadapi pengeboman penindas.

Israel mengebom hebat Gaza sejak 7 Oktober apabila Gerakan Perjuangan Islam Palestin (Hamas) melakukan serangan rentas sempadan.

Kementerian Kesihatan di Semenanjung Gaza berkata, serangan Israel kini telah membunuh sekurang-kurangnya 7,703 orang, terutamanya orang awam dan kebanyakannya kanak-kanak. – Agensi


Terima kasih PDRM siasat UMANY

BANGI, 19 Rabiulawal 1442H, Khamis – Kelab Mahasiswa BERJASA (WIBAWA) mengucapkan tahniah kepada Polis Diraja Malaysia (PDRM) yang mula menjalankan siasatan terhadap Persatuan Pemuda Baharu Universiti Malaya (UMANY).

Presiden UMANY, Yap Wen Qing dilaporkan dipanggil pihak polis berhubung hantaran di Facebook mengenai Yang Di-Pertuan Agong baru-baru ini.

Yap dilaporkan memberi kenyataannya di Balai Polis Kajang pada jam 2 petang hari ini, dan didakwa bakal hadir bersama peguam hak asasi manusia.

UMANY sebelum ini mencetuskan kontroversi – apabila mempersoal campur tangan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam urusan pentadbiran negara.

Pertubuhan itu menyatakan pendiriannya – YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY di Facebook telah dipadamkan.

Mengulas tindakan pihak polis, WIBAWA dalam satu kenyataan berterima kasih kepada PDRM kerana melakukan siasatan terhadap UMANY.

WIBAWA memaklumkan, pihaknya telah membuat enam laporan polis termasuk yang terbaharu semalam ke atas pertubuhan rasis berkenaan, sekali gus mendesak supaya ia diharamkan.

“WIBAWA tidak akan sesekali benarkan golongan rasis dan cauvinis seperti UMANY untuk terus menghasut dan meracuni fikiran anak muda bagi menentang kedudukan institusi diraja.

“… sekali gus mengakibatkan keretakan pada hubungan antara masyarakat majmuk di watan ini,” katanya.


2 penuntut kolej disyaki guna borang rentas negeri palsu ditahan

KUANTAN, 9 Ramadan 1442H, Rabu – Polis menahan dua penuntut wanita kolej swasta berusia 22 tahun kerana disyaki memalsukan borang rentas negeri untuk ke Pahang, pada Isnin lalu.

Ketua Polis Daerah Bentong Supt Zaiham Mohd Kahar berkata kedua-dua suspek yang menaiki kenderaan sama ditahan di sekatan jalan raya selepas Plaza Tol Bentong, pada 6.45 petang selepas anggota bertugas meragui kesahihan borang dikemukakan mereka.

“Siasatan awal mempercayai cap dan tandatangan ketua balai yang meluluskan borang itu bagi perjalanan dari Kuala Lumpur ke Kuantan atas alasan menghadiri kelas adalah palsu yang dihasilkan dengan menggunakan mesin pengimbas.

“Polis turut menemukan salinan borang kosong dengan tandatangan palsu dikatakan milik ketua balai polis di telefon pintar seorang daripada suspek, yang dipercayai digunakan bagi menghasilkan borang rentas negeri itu,” katanya menerusi kenyataan di sini hari ini.

Zaiham berkata ujian saringan air kencing seorang daripada suspek juga didapati positif ganja.

Beliau berkata kes itu disiasat mengikut Seksyen 468 Kanun Keseksaan kerana pemalsuan bagi maksud menipu serta Seksyen 471 kanun sama atas kesalahan menggunakan surat pemalsuan sebagai tulen yang memperuntukkan hukuman penjara maksimum tujuh tahun dan denda jika sabit kesalahan. – Bernama


Israel halau penduduk Palestin

BAITULMAQDIS, 23 Zulhijjah 1444H, Rabu – Rejim penjajah Israel mengusir keluarga Palestin di sebuah pangsapuri di Kota Lama Baitulmaqdis bagi mengukuhkan kawalan dengan merampas hak-hak rakyat Palestin.

Dalam kejadian itu, tentera pengganas menyerbu ke pangsapuri Nora Ghaith-Sub Laban di Kota Lama Baitulmaqdis memaksa seorang wanita membuka pintu dan mengusirnya.

Pemilik rumah menganggap tindakan rejim Israel sebagai cubaan membersih etnik di kawasan yang didiami penduduk Palestin.

Beberapa penduduk yang diusir kemudian berhimpun dibawah pangsapuri berkenaan menuntut hak mereka dipulangkan.

Aktivis menyifatkan penyingkiran penduduk Palestin sebagai sebahagian daripada trend yang lebih meluas bagi peneroka haram menceroboh kawasan kejiranan Palestin dengan sokongan rejim Zionis.

Awal tahun ini, Mahkamah Agung Israel menolak rayuan terakhir sebuah keluarga Palestin sekali gus menamatkan pertelagahan undang-undang selama 45 tahun dan menyebabkan penduduk Palestin diusir dari kediaman sendiri.

Sehingga kini, lebih 220,000 peneroka haram menguasai kawasan berkenan menyebabkan penduduk Palestin ditindas dan dihalau secara berperingkat. – Agensi


Gangguan internet tak jejas rakaman prosiding rayuan Najib di mahkamah terbuka

PUTRAJAYA, 25 Syaaban 1442H, Rabu – Gangguan Internet Putrajaya Campus Network (PCN) di Bangunan Istana Kehakiman dan beberapa agensi kerajaan lain selama satu jam setengah, semalam tidak menjejaskan rakaman prosiding rayuan bekas Perdana Menteri Datuk Seri Najib Tun Razak yang dijalankan secara terbuka di Mahkamah Rayuan.

Semalam merupakan hari kedua pendengaran rayuan Najib terhadap sabitan dan hukuman penjara yang dijatuhkan ke atasnya bagi pertuduhan menyeleweng RM42 juta dana SRC International.

Menurut kenyataan Pejabat Kedua Pendaftar, Mahkamah Persekutuan Malaysia hari ini, gangguan yang bermula pada 10.30 pagi hingga 12 tengah hari itu, telah menyebabkan tayangan langsung prosiding rayuan di Dewan Persidangan, Istana Kehakiman untuk pengamal media tidak dapat ditayangkan.

“Namun, gangguan itu tidak menjejaskan rakaman prosiding rayuan di mahkamah terbuka, dan semua peguam dan pendakwa raya masih dibekalkan dengan salinan (soft copy) rakaman prosiding selepas prosiding berkenaan berakhir,” menurut kenyataan itu yang merujuk kepada artikel sebuah portal berita bertajuk ‘Shafee goes ‘silent’ for over an hour during SRC appeal’, semalam. – Bernama


Itali muncul sebagai kawasan panas demam West Nile

ROM, 15 Muharram 1444H, Sabtu – Itali muncul sebagai kawasan panas bagi penularan wabak baharu virus West Nile di Eropah, apabila angka kematian pada Jumaat mencecah 11 orang setakat ini.

Menurut data terbaharu dari Pusat Kawalan Penyakit Eropah, sehingga Rabu, sebanyak 188 kes direkodkan di Kesatuan Eropah, 144 daripadanya dilaporkan dari Itali.

Semua kes kematian juga dilaporkan di Itali, lapor Xinhua.

Institut Kesihatan Itali melaporkan pada Jumaat jumlah jangkitan virus itu telah meningkat lebih 50 peratus sepanjang minggu lalu.

Menurut sumber rasmi Itali, kebanyakan kes telah dikesan sejak awal Jun, dengan majoriti kes dilaporkan di kawasan tengah dan utara Itali iaitu Emilia Romagna, Veneto, Piedmont, dan Lombardy.

Veneto, yang merekodkan lebih separuh daripada jumlah kes di Itali dan enam daripada 11 kematian, adalah kluster terbesar di negara itu.

Wilayah Lombardy, bandar Brescia, timur Milan melaporkan kematian terbaharu akibat virus itu pada Jumaat.

Demam West Nile, penyakit yang disebabkan oleh virus bawaan nyamuk, pertama kali dikenal pasti pada 1937.

Virus itu muncul sekali-sekala dalam tempoh beberapa dekad, tetapi angka kes yang tinggi tidak pernah berlaku sebelum ini.

Para saintis membuat spekulasi cuaca panas menggalakkan pembiakkan nyamuk dan merebak ke kawasan baharu.

Menurut data daripada Pertubuhan Kesihatan Sedunia, simptom demam West Nile yang disebabkan oleh virus, termasuk sakit kepala, demam panas, pengsan, kekeliruan, koma, sawan, lemah otot, dan lumpuh.

Penyakit ini biasanya tidak membawa maut, tetapi boleh terjadi dalam beberapa kes — terutamanya membabitkan warga emas dan golongan rentan. – Bernama


Macau Scam: Reman seorang Datuk, dua anggota polis dilanjut 38 hari

KUALA LUMPUR, 13  Rabiulawal 1442H, Jumaat – Tempoh tahanan reman seorang lelaki bergelar ‘Datuk’ bersama dua anggota polis berhubung siasatan kes sindiket perjudian dalam talian dan kegiatan Macau Scam dilanjutkan 38 hari lagi oleh Mahkamah Majistret di sini, hari ini.

Majistret M. Mageswary mengeluarkan perintah itu ke atas kesemua suspek lelaki berumur dalam lingkungan 34 hingga 39 tahun, selepas membenarkan permohonan pihak polis untuk melanjutkan tempoh tahanan reman terhadap mereka, bermula hari ini.

Mereka sebelum ini ditahan reman selama 21 hari bermula 14 Oktober lepas di bawah Akta Pencegahan Jenayah (POCA) 1959.

Prosiding reman ketiga-tiga suspek yang memakai baju lokap berwarna oren bermula jam 10.30 pagi dan selesai sejam kemudian.

Peguam Jacky Loi ketika dihubungi pemberita mengesahkan kesemua suspek yang turut diwakili peguam Gobind Singh Deo dan Shahrizal Abdul Manan, ditahan reman mengikut Seksyen 4(2)(a) POCA.

Pada 13 Oktpber, Ketua Jabatan Siasatan Jenayah Kuala Lumpur, SAC Nik Ros Azhan Nik Ab Hamid berkata polis telah menahan semula tiga individu selepas mahkamah menolak perintah reman yang dipohon oleh Suruhanjaya Pencegahan Rasuah Malaysia (SPRM) terhadap mereka.

Mereka ditahan polis berhubung kes pusat panggilan membabitkan kegiatan judi dalam talian selepas dibebaskan SPRM. -Bernama


‘Apa Rafizi buat? Ini masalahnya bila banyak sangat formula’

BANGI, 11 Zulkaedah 1444H, Rabu – Meskipun ‘sekapal’, Ahli Majlis Kerja Tertinggi (MKT) UMNO, Datuk Dr Mohd Puad Zarkashi secara terbuka menegur prestasi Menteri Ekonomi Kerajaan Perpaduan, Rafizi Ramli.

Beliau dalam hantaran di Facebooknya hari ini mempersoalkan apakah tindakan yang sudah dilakukan Rafizi untuk membantu ekonomi negara dan rakyat.

Ini kerana katanya, sehingga kini rakyat belum melihat langkah signifikan yang dibuat oleh Rafizi untuk ekonomi negara.

“Sekurang-kurangnya polisi baru ‘ekonomi rakyat’. Mana dia dasar yang lebih baik daripada BR1M (Bantuan Rakyat 1Malaysia). Apakah Rafizi tiada persiapan untuk jadi menteri?

“Itu masalahnya bila banyak sangat formula sebelum jadi menteri. Bila jadi menteri tidak boleh biasa biasa. Mesti luar biasa,” katanya.

Menurut Puad, tidak mustahil perkara seumpama itu menyebabkan wujudnya khabar angin akan berlaku rombakan Kabinet dalam Kerajaan Perpaduan.

“Jangan nanti rakyat kata ‘Rafizi turun, ringgit naik’. Agaknya itu punca timbul cerita akan berlaku rombakan Kabinet.

“Menteri kena luar biasa untuk pertahankan Kerajaan Perpaduan,” katanya.

Sebelum ini, ‘teori’ Rafizi berhubung penyusutan nilai ringgit mencetuskan kontroversi dan kritikan daripada pelbagai pihak.

Ahli Parlimen Pandan itu dilaporkan berkata, kejatuhan nilai ringgit yang direkodkan sejak dua minggu ini turut membawa kebaikan kepada negara.

Beliau berkata, meskipun nilai ringgit jatuh, kerajaan belum bercadang untuk menyemak semula unjuran pertumbuhan ekonomi negara tahun ini.


95 kes, 1 kematian hari ini

KUALA LUMPUR, 30 Muharram 1442H, Jumaat – Jumlah kes baharu positif COVID-19 di negara ini dalam tempoh 24 jam kekal dua angka – 95 kes – selain turut merekodkan satu kematian selepas 17 hari sifar kes maut.

Ketua Pengarah Kesihatan, Tan Sri Dr Noor Hisham Abdullah berkata, perkembangan terbaharu itu menjadikan jumlah kumulatif kes positif COVID-19 di Malaysia kini sebanyak 10,147 kes dengan 129 kematian, manakala kes aktif dengan kebolehjangkitan berjumlah 754.

Kes baharu tersebut melibatkan 91 penularan tempatan dan empat kes import, katanya dalam kenyataan hari ini.

Bagi kes penularan tempatan, 90 adalah di Sabah iaitu 76 kes direkodkan dalam Kluster Benteng Lahad Datu (LD) melibatkan 56 rakyat tempatan dan 20 warga asing, empat kes termasuk satu warga asing daripada Kluster Pulau, tiga kes Kluster Selamat, dan tiga kes Jangkitan Pernafasan Akut Teruk (SARI) termasuk seorang warga asing di Hospital Lahad Datu. – Bernama


17 pekerja Top Glove positif COVID-19

KUALA LUMPUR, 19 Rabiulawal 1442H, Khamis – Top Glove Corporation Bhd mengesahkan bahawa 17 kes dalam kalangan pekerjanya, mewakili kurang daripada 0.1 peratus daripada jumlah tenaga kerja kumpulan yang seramai 21,000, diuji positif COVID-19 sejak Januari 2020.

Dalam satu kenyataan, pengeluar sarung tangan terbesar dunia itu berkata, pekerja yang terjejas tidak menunjukkan gejala dan kebanyakan mereka tidak demam.

Mereka telah diasingkan setelah ujian sapuan (swab) diambil pada Isnin, dan semenjak itu telah dimasukkan ke hospital untuk rawatan selepas keputusannya menunjukkan positif.

Pembersihan rapi dan kerja-kerja sanitasi secara menyeluruh di kilang yang terbabit, kuarters tempat tinggal dan kenderaan syarikat telah dijalankan mengikut garis panduan daripada Kementerian Kesihatan, katanya.

Pada masa sama, menjejaki kontak sedang dijalankan dan pekerja yang dikenal pasti sebagai kontak rapat dengan pekerja terbabit telahpun diuji dan diarah kuarantin di rumah sementara menunggu keputusan.

“Tidak ada impak kepada operasi Top Glove. Kami ingin mengulangi bahawa keselamatan dan kesejahteraan pekerja dan rakan luaran amat penting kepada kami, dan kami telahpun melaksanakan pelbagai prosedur operasi standard (SOP) bagi membantu membendung penularan virus ini,” katanya. -Bernama


Agong mahu kerajaan permudah birokrasi, segera capai imuniti kelompok

\kUALA LUMPUR, 5 Zulkaedah 1442H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan pandangan bahawa kerajaan perlu bertindak tegas memudahkan birokrasi dan mempercepat proses vaksinasi kepada rakyat agar matlamat imuniti kelompok 80 peratus dapat dicapai seawal mungkin.

Datuk Pengelola Bijaya Diraja Datuk Indera Ahmad Fadil Shamsuddin berkata Seri Paduka turut menzahirkan pandangan bahawa perlu ada pentadbiran kerajaan yang stabil dan kukuh serta berupaya berfungsi dengan efektif dalam menangani wabak COVID-19 dan memulihkan ekonomi negara.

“Seri Paduka turut menzahirkan harapan agar angka jangkitan wabak COVID-19 dapat dilandaikan dengan segera dan berpandangan vaksinasi merupakan satu-satunya ‘jalan keluar’ bagi mengawal penularan wabak COVID-19 di negara ini,” menurutnya dalam kenyataan hari ini.

Pandangan itu dizahirkan Al-Sultan Abdullah selepas berkenan berangkat menghadiri dan mempengerusikan Perbincangan Khas Raja-Raja Melayu di Istana Negara hari ini.

Ahmad Fadil berkata Seri Paduka, setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat pakar dari agensi kerajaan, turut menzahirkan pandangan bahawa persidangan Parlimen perlu diadakan secepat mungkin. – Bernama


Indonesia pindah rakyat jika konflik Myanmar makin buruk

JAKARTA, 28 Jamadilakhir 1442H, Rabu – Indonesia akan memindahkan rakyatnya di Myanmar jika konflik akibat rampasan kuasa negara itu semakin buruk.

Duta besar Indonesia, Iza Fadri berkata, rancangan pemindahan adalah sebahagian daripada prosedur yang ditetapkan oleh Kementerian Luar Negeri, demi memastikan keselamatan rakyat Indonesia di Myanmar.

“Ya, itu (rancangan pemindahan) sesuai dengan prosedur Kementerian Luar Negeri,” katanya.

Sementara itu, jurucakap Kementerian Luar Negeri, Teuku Faizasyah berkata, keputusan untuk memindahkan rakyatnya akan dilakukan oleh kedutaan di Myanmar.

“Warganegara Indonesia berada dalam keadaan baik. Kedutaan kita memiliki kemampuan untuk menilai dan mengesyorkan pelaksanaan tindakan kecemasan,” kata Faizasyah.

Menurut data kementerian, setakat ini terdapat 500 warga Indonesia yang tinggal di Myanmar, di mana kebanyakan mereka bekerja di sektor minyak dan gas, industri pakaian serta kapal di Yangon.

Kedutaan Besar Indonesia di Yangon mendesak warganya untuk kekal tenang dan waspada, selain menjamin akan mengikuti rapat perkembangan situasi di negara itu.

Myanmar kini ditadbir tentera selepas Aung San Suu Kyi dan pemimpin awam lain ditahan dalam rangkaian serangan awal pagi, mengakhiri percubaan singkat negara itu mentadbir secara demokrasi.

Suu Kyi – yang belum dilihat di khalayak awam – menang besar dengan parti Liga Nasional untuk Demokrasi (NLD) yang dipimpinnya pada November lalu, namun tentera menyatakan pilihan raya itu palsu.

Tentera dan kereta perisai memenuhi jalan di bandar besar, bagaimanapun pengambilalihan itu tidak mendapat sokongan rakyat susulan protes jalanan besar-besaran. – Agensi


Utamakan kesihatan kendiri elak penyakit berjangkit: PERDIM

Oleh: Zuhayati Yazid

BANGI, 20 Jamadilawal 1443H, Sabtu – Orang ramai terutamanya mangsa banjir dinasihat supaya mengutamakan kesihatan kendiri sepanjang terlibat dengan operasi pembersihan pasca bencana.

Keadaan berkenaan amat penting bagi mengelak sebarang risiko kepada penyakit-penyakit berjangkit yang boleh meragut nyawa.

Pengerusi Biro Media Pertubuhan Doktor Islam Malaysia (PERDIM), Dr Norzaidi Zakaria berkata, aliran air tercemar di kawasan banjir boleh memberi risiko kepada penyebaran penyakit berjangkit berbahaya seperti leptospirosis iaitu kencing tikus, taun dan denggi.

“Orang ramai perlu sentiasa memberi keutamaan kepada hal berkaitan kesihatan berikutan keadaan banjir melanda memudahkan penyakit-penyakit berjangkit merebak terutama disebabkan aliran air tercemar.

“Elakkan terlalu lama dalam lumpur kesan daripada banjir, sekiranya perlu amalkan alat pelindung sebagai langkah penjagaan sepanjang melakukan operasi tersebut,” katanya kepada Ismaweb.net, hari ini.

Katanya lagi, penduduk juga disarankan mengambil minuman dan makanan yang dimasak sempurna walaupun dalam keadaan kritikal.

Jelasnya, perkara ini penting supaya orang ramai tidak terdedah kepada masalah kesihatan seperti cirit-birit dan kekurangan air dalam badan.

“Tidak dinafikan keadaan kini sangat terdesak tetapi sebolehnya amalkan kebersihatan selain mengambil makanan dan minuman yang dimasak sepenuhnya kerana boleh mencegah penyakit,” katanya.

PERDIM dalam masa sama turut melancarkan tabung banjir yang akan digunakan sebagai dana untuk diagihkan kepada mangsa yang terkesan.

Katanya, tabung berkenaan dilancarkan kepada ahli-ahli PERDIM namun dibuka kepada orang ramai yang berhasrat menjayakan misi berkenaan.

Dr Norzaidi menambah, tabung yang dilancarkan ini dibuat sebagai tanda keprihatinan terhadap mangsa-mangsa banjir sekali gus meringankan beban mereka yang berdepan musibah.

“Orang ramai yang ingin menyumbangkan kepada mangsa banjir boleh hubungi Setiausaha Pejabat PERDIM iaitu Puan Husna di talian +60132448176 bagi mempermudahkan PERDIM menyalurkan sumbangan kepada mangsa banjir,” katanya.


Serangan bom di Pakistan ragut lima nyawa

ISLAMABAD, 5 Syaaban 1444H, Ahad – Sekurang-kurangnya lima terbunuh manakala 16 yang lain cedera dalam serangan pengeboman di sebuah bazar di Bakhan, Pakistan.

Menurut pihak berkuasa, setakat ini tiada pihak yang mengaku bertanggungjawab ke atas serangan itu.

Ketua polis tempatan, Sajjad Afzal berkata, siasatan awal mendapati bom diletakkan pada motosikal dan diletupkan menerusi alat kawalan jauh.

Selain nyawa terkorban, serangan bom itu turut mengakibatkan beberapa premis kedai di bazar berkenaan rosak teruk.

Sementara itu, Ketua Menteri Baluchistan, Abdul Qudoos Bizenjo mengutuk insiden pengeboman itu dan menyifatkannya sebagai serangan keganasan.

Terdahulu, pihak berkuasa mendakwa telah menghentikan pemberontakan, namun keganasan di wilayah itu masih berterusan.

Wilayah bergolak itu menyaksikan beberapa siri serangan Taliban Pakistan dan kumpulan militan Daesh.- Agensi


Remaja putus tiga jari akibat mercun bola

KOTA BHARU, 13 Ramadan 1443H, Jumaat – Seorang remaja lelaki berusia 14 tahun putus tiga jari tangan kanan selepas terkena mercun bola dalam kejadian di Kampung Lembah Beris Kubur Besar di Tawang, Bachok, semalam.

Ketua Polis Daerah Bachok, Superintenden Mohamad Ismail Jamaluddin berkata, ketika kejadian mangsa yang sedang bermain mercun bola di belakang rumahnya tidak sempat membaling mercun tersebut sehingga menyebabkan ia meletup di tangan kanannya.

“Mangsa telah dibawa ke Klinik Kesihatan Beris Kubur Besar di Tawang pada 4.45 petang, semalam oleh keluarganya untuk menerima rawatan awal kerana tahap kecederaan mangsa serius di bahagian tangan sebelah kanan akibat bahan letupan tersebut selain terdapat kesan luka di leher akibat percikan bahan bakar yang berada di tahap satu.

“Keadaan mangsa ketika ini stabil selepas menjalani pembedahan membuang jari ibu, terlunjuk dan  tengah di Hospital Universiti Sains Malaysia (HUSM) Kota Bharu manakala gegendang telinga mangsa juga pecah dan dirujuk kepada pakar di hospital berkenaan,” katanya ketika dihubungi Bernama hari ini.

Mohamad Ismail berkata, susulan kejadian itu, satu pasukan pemantau melibatkan dua pegawai dan lapan anggota ditubuhkan untuk membuat pemantauan bagi mengesan aktiviti bermain mercun di sekitar jajahan Bachok.

“Saya ingin beri amaran kepada semua masyarakat supaya sentiasa cakna dan menjaga keselamatan diri supaya tidak sesekali bermain mercun yang boleh mengundang bahaya kepada diri sendiri dan orang di sekeliling,” katanya. – Bernama


Bukan parti kuat, BN umpama buah catur

Oleh Zuhayati Yazid

BANGI, 13 Syaaban 1443H, Rabu – Kemenangan Barisan Nasional (BN) pada Pilihan Raya Negeri (PRN) Johor baru-baru ini bukanlah menggambarkan ia sebagai parti yang kuat, sebaliknya boleh diumpamakan seperti buah catur yang digerakkan oleh tangan pemain catur.

Presiden BERJASA, Ustaz Zamani Ibrahim berkata, biarpun UMNO memenangi 33 kerusi Dewan Undangan Negeri (DUN), namun parti yang didakwa keramat itu tidak mampu untuk memilih seorang Menteri Besar.

“Sebaliknya, Presiden UMNO dan Pengerusi Badan Perhubungan UMNO Johor ‘terpaksa’ tunduk kepada kuasa luar di belakang UMNO dalam menentukan siapa Menteri Besar Johor yang ke 19.

“Keadaan ini jelas menunjukkan parti tersebut tidak akan berani membawa agenda agama, bangsa Melayu sebagai bangsa tonggak.

“Sebaliknya terpaksa mengikut telunjuk kuasa luar yang menentukan Menteri Besar sekarang,” katanya ketika dihubungi Ismaweb.net, hari ini.

Beliau berkata demikian sebagai mengulas pelantikan Ahli Dewan Undangan Negeri (ADUN) Machap, Datuk Onn Hafiz Ghazi, sebagai Menteri Besar Johor ke-19.

Ustaz Zamani menegaskan, agenda rakyat kini bukan lagi menjadi keutamaan kerajaan walaupun BN memenangi dua pertiga DUN.

“Inilah hakikat kelemahan BN khususnya UMNO itu sendiri, parti yang besar saiz ahlinya tetapi dipimpin oleh pemimpin yang tiada agenda besar.

“Agenda yang ada hanya ingin berkuasa tetapi kuasa yang diperolehi hanya untuk merealisasikan kehendak kuasa luar yang menjadi pencatur utama,” katanya.

Malah, Ustaz Zamani memberikan bukti bahawa kegagalan melantik seorang Menteri Besar yang sepatutnya telah ditentukan oleh pimpinan tertinggi, melambangkan UMNO parti yang dicaturkan.

‘’Oleh itu, yang menang PRN Johor baru-baru ini hakikatnya bukanlah BN tetapi kuasa luar yang tidak langsung terlibat dengan PRN tersebut,” katanya.

Semalam, cicit kepada Pengasas dan Presiden UMNO, Datuk Onn Jaafar, iaitu Datuk Onn Hafiz Ghazi sah dilantik menjadi Menteri Besar Johor ke-19.

Beliau menerima surat tauliah pelantikan dan melafazkan sumpah menyandang jawatan dalam Istiadat Penyerahan Surat Tauliah dan Pengisytiharan Pelantikan Menteri Besar Johor yang berlangsung di Balai Menghadap Istana Bukit Serene, sebelum mengangkat sumpah jawatan di hadapan Sultan Johor, Sultan Ibrahim Iskandar.


PRN Johor: PAS, Bersatu tanding guna logo PN

KUALA LUMPUR, 26 Jamadilakhir 1443H, Sabtu – Perikatan Nasional (PN) akan menggunakan logo gabungan itu untuk bertanding pada Pilihan Raya Negeri (PRN) Johor.

Pengerusi PN, Tan Sri Muhyiddin Yassin berkata, ini adalah antara resolusi dipersetujui pada sesi muzakarah (perbincangan) antara Parti Pribumi Bersatu Malaysia (Bersatu) dan PAS selama dua hari, yang berakhir hari ini.

Katanya, gabungan itu akan memutuskan peruntukan kerusi dan sama ada ia akan bertanding di semua 56 kerusi di Johor dalam beberapa hari akan datang.

Presiden Bersatu itu juga menambah bahawa gabungan itu juga belum memutuskan calon Menteri Besarnya.

“Senarai calon kami pun belum ada lagi,” kata Muhyiddin pada sidang media yang turut dihadiri Presiden PAS, Tan Sri Abdul Hadi Awang dan pemimpin tertinggi parti Bersatu serta PAS yang lain.

Pada PRN Melaka, Barisan Nasional (BN) telah memenangi 21 daripada 28 kerusi manakala PN hanya memenangi dua kerusi.

Muhyiddin berkata, PN akan mengambil iktibar prestasinya di Melaka dan bakal menyusun strategi sewajarnya di Johor.

“Kita ambil tahu apa yang berlaku di Melaka. Johor negeri lain. Lebih besar, lebih banyak kerusi dan pengundi di sana. Bahagian pilihan raya lebih besar. Kami akan meletakkan strategi yang betul untuk menentukan faktor kemenangan di Johor.

Bercakap mengenai kriteria calon, Muhyiddin berkata, PN akan meletakkan gabungan calon muda serta berpengalaman, dengan mengambil kira pengenalan pengundi berusia 18 hingga 20 tahun di Johor berikutan pelaksanaan Undi18 tahun ini.

“PN juga mempunyai ramai tokoh terkemuka di Johor yang boleh diletakkan sebagai calon kita,” kata Muhyiddin.


Erdogan laksana pelarasan kadar pencen, tarik perhatian pengundi menjelang pilihan raya

ISTANBUL, 2 Ramadan 1444H, Jumaat – Presiden Turkiye, Recep Tayyip Erdogan sekali lagi mengumumkan kenaikan kadar pencen sebanyak TL2,000 (RM463) sekali gus menjadikan kadar pencen terendah kepada TL7,500 (RM1,739).

Pengumuman berkenaan dibuat semasa wawancara di NTV dan dianggap sebagai usaha menarik perhatian pengundi dalam pilihan raya yang paling mencabar dalam karier kerjaya politiknya, Mei depan.

“Kami telah menyelesaikan kerja mengenai kadar pencen dan izinkan saya memberikan berita gembira ini di sini.

“Kami telah tetapkan pencen paling rendah adalah sebanyak TL7,500 (RM1,739),” katanya.

Tindakan berkenaan dikatakan sebagai usaha Erdogan berdepan Pilihan Raya Presiden dan Parlimen yang akan diadakan serentak, 14 Mei depan.

Hasil tinjauan mendapati beliau ketinggalan di belakang pesaing utamanya, ketua pembangkang, Kemal Kılıçdaroğlu.

Erdogan telah dipertanggungjawab ke atas krisis ekonomi terburuk negara itu ketika tempoh pemerintahannyabselain tindak balas buruk terhadap tragedi gempa bumi yang mengorbankan puluhan ribu sehingga menyebabkan jutaan penduduk kehilangan tempat tinggal, di selatan negara itu bulan lalu.

Disember lalu, Erdogan mengumumkan penghapusan umur persaraan wajib, membolehkan lebih dua juta pekerja di negara itu bersara wajib serta-merta.

Pengumuman berkenaan dibuat selepas kerajaan Erdogan membuat kenaikan gaji minimum sebanyak 55 peratus, meningkat kepada TL8,500 (RM1,970) sebagai sebahagian kempen memenangi kembali sokongan pengundi yang terkesan akibat inflasi, kejatuhan Lira yang mendadak sehingga membebankan kos sara hidup. – Agensi


Ratu Elizabeth II meninggal dunia pada usia 96 tahun

LONDON, 12 Safar 1444H, Jumaat – Ratu Elizabeth – raja paling lama memerintah Britain dan tokoh negara selama tujuh dekad – meninggal dunia di rumahnya di Scotland pada usia 96 tahun.

Istana Buckingham dalam satu kenyataan memaklumkan, Permaisuri Elizabeth meninggal duniat di Balmoral pada petang Khamis.

“Permaisuri meninggal dunia dengan tenang di Balmoral.

“Raja dan Permaisuri akan kekal di Balmoral petang Khamis dan akan kembali ke London Jumaat (hari ini),” kata istana.

Anak sulung Elizabeth, Charles, 73, secara automatik menjadi raja United Kingdom dan ketua negara bagi 14 negeri lain termasuk Australia, Kanada dan New Zealand.

Isterinya, Camilla pula menjadi permaisuri.

Berita bahawa kesihatan Elizabeth merosot muncul sejurus selepas tengah hari Khamis apabila doktornya mengesahkan dia berada di bawah pengawasan perubatan, dan mendorong keluarga bergegas berada di sisi di rumahnya di Scotland, Balmoral.

Istana Buckingham sebelum ini memaklumkan Elizabeth mengalami ‘masalah mobiliti episod’ sejak akhir tahun lalu, yang memaksanya untuk menarik diri daripada hampir semua pembabitan awam.

Pembabitan awam terakhirnya dibuat hanya pada Selasa, apabila dia melantik Liz Truss sebagai Perdana Menteri ke-15.

Di istana dan bangunan kerajaan di seluruh London, bendera diturunkan separuh tiang.

Ratu Elizabeth II, yang juga ketua negara tertua dan paling lama berkhidmat di dunia, naik takhta menjadi raja berikutan kematian bapanya Raja George VI pada 6 Februari 1952 ketika dia berusia 25 tahun.-  Agensi


Angka kematian banjir kilat di Iran meningkat ke 56 orang

TEHRAN, 2 Muharram 1444H, Ahad – Angka kematian akibat banjir kilat yang melanda Iran sejak beberapa hari lalu mencecah 56 orang, dengan amaran cuaca masih dilkeluarkan.

Ketua Operasi Kecemasan di Persatuan Bulan Sabit Merah Iran Mehdi Valipour, memberitahu media tempatan pada Sabtu bahawa kematian bertambah dengan operasi mencari terus dipertingkat, lapor Agensi Anadolu.

Beliau berkata banjir berikutan hujan lebat sejak seminggu lalu menjejaskan 20 daripada 31 wilayah di negara itu, termasuk ratusan bandar, pekan dan kampung, di samping merosakkan jalan raya dan lebuh raya utama.

Valipour berkata setakat ini 18 kematian telah dilaporkan daripada Imamzadeh Davood dan 14 daripada Firuzkooh, dengan sekurang-kurangnya 28 orang masih dilaporkan hilang di seluruh negara.

Gabenor Tehran Mohsen Mansuri dalam kenyataan berasingan pada Sabtu berkata sekurang-kurangnya 11 orang telah disahkan meninggal dunia di Firuzkooh, dengan empat yang lain hilang.

Imamzadeh Davood dan Firuzkooh adalah lokasi tarikan popular di kalangan pengembara dan pendaki, selain menempatkan kuil popular yang turut rosak teruk dalam banjir terbaru itu.

Bandar dan daerah bersebelahan Tehran, termasuk Damavand dan Rudehen, juga terjejas teruk akibat banjir, mengalami kerugian akibat kebun dan tanaman pertanian musnah, dan memaksa beribu-ribu orang mengosongkan rumah mereka.

Iran, sebuah negara yang sering mengalami musim kemarau yang panjang, kadang-kala dilanda banjir yang dahsyat, kebanyakannya pada musim panas. Pakar mengaitkannya dengan perubahan iklim.

Pakar meteorologi meramalkan lebih banyak hujan dalam beberapa hari akan datang di bandar-bandar di Iran, dengan pihak berkuasa menggesa orang ramai untuk mengelak kawasan yang terdedah kepada banjir. – Bernama


100 cedera tindakan keras Israel di Tebing Barat

NABLUS, 5 Muharram 1444H, Rabu – Tentera rejim pengganas Israel mencederakan kira-kira 100 penduduk Palestin dalam tindakan keras terhadap protes rampasan tanah di kampung Beit Dajan, timur Nablus di Tebing Barat yang diduduki.

Menurut Ahmad Jibril dari Jabatan Kecemasan Bulan Sabit Merah Palestin (PRC) di Nablus, 22 rakyat Palestin dirawat kerana mengalami kecederaan akibat serangan tembakan peluru keluli bersalut getah pada Selasa dan 75 lagi dirawat kerana terhidu gas pemedih mata.

Agensi berita Wafa melaporkan, penduduk Palestin di seluruh wilayah yang diduduki sejak 1967 dan seluruh Palestin yang bersejarah bangkit menentang penjajahan dan apartheid selama beberapa dekad.

Pihak berkuasa Israel, bagaimanapun menggunakan keganasan bagi menyuraikan perhimpunan bantahan terhadap rampasan tanah milik Palestin untuk memberi ruang kepada satu lagi penempatan penjajah haram.

Beberapa minggu lalu, Wafa melaporkan lapan rakyat Palestin dari Beit Dajan terbunuh dan lebih 620 lagi cedera ketika cuba mengalihkan pos pendatang penjajah yang dibina di Gunung Sabih berhampiran kampung itu.

Semua penempatan dan pendudukan Israel adalah haram di bawah undang-undang antarabangsa. – Agensi


Logo PAS: Majlis Syura tentukan sebelum ke Mesyuarat Tertinggi PN

BANGI, 7 Safar 1444H, Ahad – Cadangan penggunaan logo PAS pada Pilihan Raya Umum ke-15 (PRU15) akan diperincikan di peringkat Majlis Syura Ulama sebelum dibawa ke Mesyuarat Majlis Tertinggi Perikatan Nasional (PN) untuk diputuskan minggu depan.

Timbalan Presiden PAS, Datuk Seri Tuan Ibrahim Tuan Man berkata, selain penggunaan logo bulan di tiga negeri, parti juga akan mempertimbangkan permintaan PAS di negeri lain yang menyuarakan hasrat sama.

“Parti akan perincikan perkara ini di peringkat PAS dan akan bawa peringkat Majlis Tertinggi PN untuk dipertimbangkan.

“Secara asas saya tengok Pengerusi PN berlapang dada untuk mendengar pandangan tersebut sebelum diputuskan dalam mesyuarat.

“Selepas usul berkenaan diangkat sebagai keputusan parti, perkara itu akan dicadang dalam mesyuarat pimpinan tertinggi PN untuk dipertimbangkan,” katanya seperti dipetik akhbar tempatan, hari ini.

Beliau yang juga Menteri Alam Sekitar dan Air menjelaskan usul berkenaan tidak dibahaskan dalam muktamar ekoran membawanya ke Majlis Syura PAS.

“Ada satu usul kita terima tanpa bahas, namun disebabkan ia berkaitan keputusan parti yang perlu bawa ke Majlis Syura, kita ambil keputusan untuk diangkat ke pentadbiran parti yang tak perlu dibahas, cuma perlu dapatkan keputusan Majlis Syura,” katanya.

Jelas beliau, PAS Selangor menjadi negeri terbaharu mahu bertanding dengan menggunakan logo parti itu pada PRU15.

Cadangan itu dikemukakan oleh Timbalan Pesuruhjaya PAS Selangor, Noor Najhan Mohamad Salleh ketika membahaskan ucapan dasar Presiden, Tan Sri Abdul Hadi Awang di muktamar, semalam.

Terdahulu, PAS Kelantan, Terengganu dan Kedah bercadang menggunakan logo parti pada PRU15, di negeri masing-masing dan bukannya logo PN seperti yang pernah diguna pakai pada PRN di beberapa negeri sebelum ini.


Pantau media Cina jadi ‘medium’ sebar hasutan

BANGI, 2 Muharram 1442H, Jumaat – Kerajaan perlu memantau akhbar dan portal berita berbahasa Cina supaya tidak menerbitkan sebarang artikel berbaur hasutan.

Sekiranya pantauan itu tidak mampu dilakukan oleh kerajaan, syarikat media lain atau NGO mungkin boleh mengambil tanggungjawab berkenaan, kata Presiden gerakan Islam Ikatan Muslimin Malaysia (ISMA), Haji Aminuddin Yahaya.

“Mungkin boleh keluarkan sedikit wang untuk proses menterjemah artikel yang diterbitkan di media-media Cina untuk dijadikan berita dalam bahasa yang kita semua faham.

“Malah, ianya mampu membuka peluang dan dimensi baharu dalam landskap media di negara ini.

“Dengan itu juga, media-media Cina akan lebih berhati-hati jika mahu menerbitkan artikel-artikel berbaur hasutan sebegini atau ‘mesej-mesej’ tertentu daripada politikus-politikus Cina kepada masyarakat Cina yang tidak dilapor di media bahasa Melayu atau Inggeris,” katanya.

Haji Aminuddin berkata demikian sebagai mengulas artikel yang disiarkan di akhbar berbahasa Cina, Oriental Daily, mendakwa wujud ‘agenda tersembunyi’ di antara Pengasas Hot Burger Malaysia, Mohd Asri Hamid dan NGO dalam isu pusat perjudian di Sungai Buloh.

Memetik artikel bertajuk Hew Wai Weng: Krisis Ekonomi Melayu Bandar yang disiarkan kelmarin, penulis mendakwa ISMA dan Persatuan Pengguna Islam Malaysia (PPIM) mempunyai agenda sama apabila membantu Mohd Asri menularkan videonya.

“PPIM selalu melancarkan serangannya melalui kerja-kerja ‘menolong golongan lemah’ baik secara langsung atau tidak langsung menuding jari pada orang Cina bukan Islam membuli atau menindas pengguna dan peniaga muslim,” dakwa penulis.

Menyifatkan dakwaan itu tuduhan liar dan berbaur hasutan, Aminuddin menyelar penulis artikel terbabit yang mewujudkan ‘teori’ kononnya PPIM, ISMA dan parti-parti politik Melayu memanipulasikan isu berkenaan demi manfaat politik.

“Apakah beliau lupa isu ini cepat tular kerana sentimen benci masyarakat terhadap sindiket perjudian berleluasa yang merosakkan masyarakat? Malah masyarakat Cina pun ramai yang memuji pendedahan ini.

“Apa yang lebih lucu, tiba-tiba penulis menyebut mengenai ICERD dan Kempen Beli Produk Muslim yang dipelopori oleh dua NGO ini. Apakah motif beliau?,” soalnya.

Beliau berkata, dakwaan penulis itu menimbulkan persoalan terhadap cubaannya menghasut masyarakat Cina yang menyokong pembanterasan kegiatan judi di daerah berkenaan.

“Lebih-lebih lagi artikel ini hanya ditulis dalam bahasa Mandarin dan diterbitkan di portal media Cina.

“Sudahlah sekolah pun diasingkan dengan naratif yang berbeza dan subversif, takkan media mahu begitu juga,” katanya.


Individu lontar ucapan kebencian tak berhak diikat jamin: Prof Kok Seong

BANGI, 21 Zulhijjah 1443H, Khamis – Perundangan khusus wajar digubal segera bagi menangani masalah sentimen perkauman dan keagamaan di negara ini.

Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong berkata, insiden mengapi-apikan sentimen perkauman serta keagamaan yang semakin berleluasa sejak akhir-akhir ini hanya memburukkan keadaan dan tindakan segera perlu diambil.

“Tindakan segera itu amatlah perlu supaya keharmonian sosial dan perpaduan negara tidak tergugat dan terancam.

“Ucapan kebencian yang mengandungi kenyataan sentisitif mampu menimbulkan kebencian, kemarahan dan keganasan dan akhirnya mampu mengundang kejadian yang tidak diingini,” katanya seperti dipetik akhbar tempatan, hari ini.

Beliau berkata demikian sebagai mengulas isu penghinaan agama Islam yang tular di media sosial melibatkan Siti Nuramira Abdullah yang mengaku menghafaz 15 juzuk al-Quran dan kemudian bertindak membuka tudung serta baju kurung sewaktu membuat persembahan di atas pentas.

Perbuatan itu menyebabkan suasana tidak harmoni atas alasan-alasan agama dalam kalangan penganut Islam.

Bagaimanapun, 13 Julai lepas, Siti Nuramira mengaku tidak bersalah di Mahkamah Sesyen atas pertuduhan tersebut.

Mengulas lanjut, Prof Kok Seong berkata, kemungkinan kenyataan sensitif yang dilontarkan dituju kepada individu yang juga ahli untuk sesuatu kelompok kaum dan agama.

Situasi ini katanya sekali gus akan menyebabkan ahli-ahli lain yang turut tersentuh untuk bertindak balas atas dasar etnik dan agama kerana kehormatan individu terbabit diibaratkan seperti maruah.

Justeru katanya, sudah tiba masa perundangan khas yang lebih ketat dan tegas diwujudkan supaya mereka yang melontarkan ucapan kebencian ini tiada hak untuk diikat jamin sekali gus ketenteraman awam dapat dipelihara.

Bertitik tolak dengan insiden memalukan tersebut, beliau menyarankan negara menggubal perundangan berhubung penggunaaan bahasa jelik yang bukan sahaja digunakan untuk ketenteraman, moraliti dan kesantunan awam.

Tegas beliau ia dilihat sesuai demi tuntutan kedaulatan, perpaduan serta keselamatan negara.


MRSM: Majoriti pelajar SJK ada masalah besar cakap Melayu

BANGI, 2 Safar 1443H, Khamis – Keputusan kerajaan mengekalkan dasar pengambilan pelajar ke Maktab Rendah Sains Mara (MRSM) tanpa mengambil kira aliran sekolah dianggap tidak relevan.

Ini kerana, tindakan itu pastinya membuka ruang kepada pihak yang bermati-matian menolak sistem pendidikan kebangsaan serta bahasa penghantar yang sama bagi semua sekolah sejak awal merdeka dan penubuhan Persekutuan Tanah Melayu.

Ahli Jawatankuasa Biro Pendidikan Jaringan NGO SEDAR (SEDAR), Kamal Shukri Abdullah Sani menyifatkan sangat tidak wajar dan munasabah golongan sedegil ini diberi peluang yang sama untuk meraih habuan yang tidak pernah diperjuangkan bersama-sama.

Amat tidak adil bagi golongan pelajar keturunan yang sama tetapi sanggup bersekolah kebangsaan, katanya.

“Jika diteliti akta dan peraturan penubuhan Majlis Amanah Rakyat (MARA) dan MRSM untuk menambah bilangan teknokrat Bumiputera yang masih diperlukan.

“Juga didapati pada peringkat awal, kira-kira dua tahun lalu apabila diberi peluang didapati majoriti mereka dari Sekolah Jenis Kebangsaan (SJK) bermasalah besar untuk berkomunikasi dalam bahasa Melayu dengan rakan pelajar dan guru.

“Jelas ini juga menggambarkan satu kegagalan SJK selama lebih 60 tahun, bukan masa yang singkat,” katanya dalam kenyataan kepada Ismaweb.net.

Dalam pada itu, beliau mengingatkan bahawa penubuhan MARA, MRSM dan institusi lain bersandarkan teras dalam Perlembagaan Perkara 153, kedudukan istimewa orang Melayu dan Bumiputera lain.

Justeru katanya, mereka yang lupa dan cuba merobek kedudukan istimewa ini termasuk menteri adalah golongan yang lupa akan sejarah.

“Sedangkan pemberian kewarganegaraan secara jus soli dahulu pada hakikatnya adalah ‘hutang’ yang tidak terbayar sehingga bila-bila kepada orang Melayu berbanding beberapa peruntukan dalam Perlembagaan yang menjadi pancang

“Dan asas pembentukan negara ini seperti bahasa Melayu, agama Islam, kedaulatan Raja-Raja yang sebenarnya merupakan hak asal yang bukan untuk ditukar ganti atau dikompromi dan turut diakui oleh British sejak belum merdeka lagi.

“Oleh itu, janganlah sesiapa termasuk menteri lupa akan hakikat dan sejarah ini, kelak semuanya akan beransur-ansur hilang jika semua rakyat lupa dan ingat sejarah seolah-olah bermula pada 1957 atau 1963 sahaja,” katanya.

Terdahulu, selari dengan konsep ‘Keluarga Malaysia’ yang dibawa Perdana Menteri, Datuk Seri Ismail Sabri Yaakob, kerajaan bersetuju mengekalkan dasar pengambilan pelajar ke MRSM tanpa mengambil kira aliran sekolah.

Menteri Pembangunan Luar Bandar, Datuk Seri Mahdzir Khalid berkata, semua pelajar berhak mendapat peluang menyambung pelajaran di MRSM sekali gus cadangan perubahan dasar berkaitan perkara itu yang diumumkan sebelum ini tidak diguna pakai.

Untuk rekod, beberapa pemimpin pembangkang sebelum ini menyuarakan bantahan terhadap syarat baharu kemasukan ke MRSM yang hanya menerima pelajar Sekolah Menengah Kebangsaan dan Sekolah Kebangsaan.

Laman rasmi MRSM bagi kemasukan 2022 antaranya menyatakan kemasukan bagi pelajar tingkatan satu dan empat dihadkan kepada permohonan calon dari Sekolah Kebangsaan dan Sekolah Menengah Kebangsaan sahaja.

Sebelum ini, syarat kemasukan ke MRSM hanya memerlukan pemohon sebagai warganegara Malaysia yang juga terbuka kepada pelajar yang bersekolah di Semenanjung Malaysia, Sabah dan Sarawak.


Dakwaan PKP di Kedah mulai esok palsu

KUALA LUMPUR, 4 Jamadilakhir 1442H, Ahad – Majlis Keselamatan Negara (MKN) menafikan dakwaan mengenai pelaksanaan Perintah Kawalan Pergerakan (PKP) di Kedah bermula esok sehingga 31 Januari ini, seperti yang tular di media sosial.

Pemakluman berita palsu itu dikeluarkan Pasukan Respons Pantas Kementerian Komunikasi dan Multimedia Malaysia, pada 11 malam tadi.

Sehubungan itu, MKN meminta orang untuk tidak menularkan maklumat tidak sahih, yang boleh menimbulkan kekeliruan dan kegusaran awam. – Bernama


PEMBELA gusar krisis ekonomi badai rakyat ketika ini

BANGI, 16 Zulkaedah 1442H, Ahad – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya gusar melihat keadaan rakyat yang berdepan krisis ekonomi tatkala ini.

Menurut beliau, ratusan ribu rakyat Malaysia hilang pekerjaan kerana diberhentikan, bahkan tahun lepas sahaja dari Januari hingga November 2020, seramai 99,696 pekerja mengalami nasib sama.

Kajian juga menunjukkan seramai 30,000 pekerja dalam bidang perhotelan hilang pekerjaan tahun lalu.

Haji Aminuddin juga yakin, jumlah itu pasti sudah meningkat berkali ganda setakat hari ini.

“Lebih menggusarkan saya lagi ialah kebanyakan daripada mereka adalah anak-anak muda yang baru sahaja mula berkehidupan. Ada di antara mereka baru dapat anak, baru berkahwin, perlu sara orang tua mereka yang sakit dan sebagainya.

“Ditambah lagi dengan kes-kes bunuh diri kerana tekanan hidup yang semakin laju meningkat. Ianya sangat mengerikan apabila melihat rakaman-rakaman bunuh diri tersebar,” katanya dalam kenyataan, hari ini.

Namun apa yang lebih dikesalinya, PEMBELA tidak mampu membantu apa-apa berikutan bimbang ada pihak yang akan membuat laporan polis sekiranya pertubuhan itu mengambil langkah membuka tabung ‘crowdfund’ untuk membantu rakyat.

Ini susulan pihaknya pernah dipanggil oleh polis yang dikatakan untuk menyiasat mengenai isu ‘Tabung Kilat Membela Rider Bela Kalimah Allah’.

Haji Aminuddin berkata, walaupun kerajaan ada mengumumkan pemberian bantuan, beliau yakin ianya tidak cukup kerana tidak mampu untuk membantu semua pihak selama-lamanya.

“Itulah sebab adanya NGO-NGO dan persatuan-persatuan.

“Namun, apakan daya. Selepas kami disiasat pihak polis kerana cuba membantu ‘rider-rider’ baru-baru ini, kami hanya mampu melihat, bantu sikit-sikit dan sorok-sorok sahaja.

“Nampaknya, bukan senang nak berbakti membela anak bangsa di negara kita ini sebenarnya. Maafkan kami, wahai rakyat Malaysia,” katanya.


JKSM tiada kuasa bicara kesalahan murtad warga Indonesia

IPOH, 12 Rejab 1442H, Rabu – Jabatan Kehakiman Syariah Malaysia (JKSM) tidak mempunyai bidang kuasa untuk membicarakan kesalahan murtad melibatkan seorang wanita Islam warga Indonesia, kerana perbuatan itu dipercayai bukan berlaku di negara ini.

Ketua Pengarah dan Ketua Hakim Syarie JKSM Datuk Dr Mohd Na’im Mokhtar bagaimanapun berkata, individu berkenaan boleh dikenakan tindakan di bawah Enakmen Jenayah Syariah 1992 sekiranya kesalahan itu dilakukan di negara ini.

“Kalau kesalahan percubaan untuk murtad contohnya, sudah tentu dalam konteks syariah ini tidak melihat kepada negara. Contohnya kalau ada mana-mana pihak, walaupun dia bukan warganegara Malaysia tetapi dia beragama Islam dan melakukan sesuatu kesalahan dalam negara ini yang jatuh di bawah Enakmen Jenayah Syariah.

“Sebagai contoh isu khalwat, dia Indonesia beragama Islam dan ditangkap di Malaysia, jadi dia boleh dihukum di bawah undang-undang negara kita. Kita tidak melihat dari mana orang itu selagi dia beragama Islam,” katanya ketika ditemui pemberita selepas Prosiding Mahkamah Utama Syariah di Mahkamah Syariah Ipoh di sini hari ini.

Sebelum ini, tular video memaparkan pengakuan seorang lelaki bukan Islam memurtadkan seorang wanita Muslimah warga asing.

Ahad lepas, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri dilaporkan berkata, kes itu kini dalam siasatan dan tindakan pihak polis. – Bernama


Mustahil masyarakat antarabangsa iktiraf Taliban: PBB

KABUL, 3 Zulhijjah 1444H, Khamis – Wakil Pertubuhan Bangsa-Bangsa Bersatu (PBB) di Afghanistan berkata, adalah mustahil untuk masyarakat antarabangsa mengiktiraf Taliban kecuali pentadbiran berkenaan menarik balik larangan ke atas hak wanita, lapor Agensi Anadolu.

Roza Otunbayeva berkata, Majlis Keselamatan PBB dan agensi itu berdepan situasi sukar di Afghanistan berikutan sekatan ke atas wanita untuk terlibat pertubuhan bukan kerajaan (NGO).

“Saya berterus-terang dengan halangan yang mereka ciptakan dengan sekatan dan dekri yang ditetapkan khususnya kepada kaum wanita dan kanak-kanak perempuan.

“Kami telah menyampaikan kepada mereka, selagi dekri tersebut ditetapkan hampir mustahil kerajaan akan diiktiraf masyarakat antarabangsa.

“Kami tidak diberikan penjelasan oleh pentadbiran berhubung larangan tersebut dan tiada jaminan mereka untuk menarik balik sekatan yang dibuat,” katanya.

Tegas Otunbayeva, kakitangan wanita tidak boleh digantikan dengan petugas lelaki seperti yang dicadangkan pihak Taliban.

Beliau pada masa sama turut mencadangkan Taliban supaya menarik balik sekatan bagi membolehkan PBB meneruskan sokongan sepenuhnya kepada rakyat di Afghanistan.

“Pentadbiran Taliban kekal mengamalkan autokratik. Komposisi kerajaan de facto adalah kakitangan lelaki sepenuhnya,” katanya.

Sejak Taliban mengambil alih pentadbiran negara dari Amerika Syarikat (AS) pada 15 Ogos lalu, pelbagai bantuan kewangan antarabangsa disekat sehingga menyebabkan krisis ekonomi, kemanusiaan dan krisis hak asasi manusia.

Malah, Taliban juga berterusan melancarkan sekatan walaupun memberi jaminan untuk melindungi hak asasi manusia dan wanita.

Lebih menyedihkan, apabila hak wanita dilucutkan termasuk hak untuk mendapat pendidikan, menjalani kehidupan awam sehingga menyebabkan ribuan wanita kehilangan kerja selepas dipaksa meletak jawatan dalam sektor kerajaan dan juga swasta. – Agensi


Junta pecat 557 doktor kerana sertai gerakan tentang kerajaan

MANDALAY, 7 Rabiulakhir 1444H, Rabu – Kementerian Kesihatan Myanmar memecat 557 doktor yang meninggalkan tugas hakiki apabila menyertai bantahan terhadap kerajaan yang membatalkan lesen perubatan kumpulan berkenaan.

Tindakan itu sekali gus menyebabkan tenaga profesional perubatan di negara pimpinan junta itu kini berkurangan, lapor media rasmi.

Mogok yang turut disertai penjawat awam lain di seluruh Myanmar itu dikenali sebagai ‘Gerakan ketidaktaatan Awam’ atau CDM – menentang kerajaan Junta yang mengambil alih pentadbiran dalam rampasan kuasa Februari lalu.

Seorang doktor yang bersembunyi selama lebih setahun selepas junta mengeluarkan waran tangkap di atas tuduhan menghasut memberitahu, dia dan kakitangan lain tidak berniat untuk menamatkan komitmen meskipun lesen perubatan mereka digantung.

“Kami tahu junta akan bertindak seperti ini dengan menggantung lesen perubatan,” katanya sambil menambah hanya mengetahui penggantungan lesen perubatan itu selepas dimaklumkan rakan-rakanya.

Kumpulan pertama pasukan doktor yang menyertai Gerakan Ketidaktaatan Awam berlaku sehari selepas rampasan kuasa, dilaporkan banyak hospital dan klinik yang dikendalikan junta tidak dapat berfungsi.

Keadaan mendesak tersebut mendorong junta melonggarkan syarat-syarat kemasukan ke sekolah perubatan, tahun ini. – Agensi


Jadikan perbezaan kelebihan harungi krisis ekonomi, kesihatan

KUALA LUMPUR, 12 Rabiulawal 1443H, Selasa – Dalam mengharungi krisis berkembar ekonomi dan kesihatan yang mencabar ketika ini, Datuk Seri Ismail Sabri Yaakob mahu apa jua perbezaan dijadikan sebagai kelebihan dan bukannya kelemahan, manakala sebarang persamaan, dijadikan sebagai sumber kekuatan.

Perdana menteri berkata sebagai Keluarga Malaysia, setiap daripada rakyat dalam negara perlu berganding bahu untuk memulihkan negara selain menyesuaikan diri dalam norma baharu.

“Kita jalin dan kukuhkan kembali perpaduan dengan ikatan kasih sayang dan toleransi sebagai sebuah Keluarga Malaysia yang besar.

“Siapa pun kita, sama ada seorang bapa, ibu, anak, jiran, pekerja, ketua di pejabat, pemimpin masyarakat, pemimpin agama atau pemimpin politik, masing-masing perlu memainkan peranan untuk memulihkan kembali negara ini demi kesejahteraan Keluarga Malaysia,” katanya.

Beliau berkata demikian dalam perutusan khas sempena sambutan Maulidur Rasul 2021M/1443H yang disiarkan secara langsung di RTM1, hari ini.

Ismail Sabri berkata jatuh bangun sesebuah bangsa serta negara terletak kepada kesatuan dan kesepaduannya.

“Rasulullah, misalnya telah mengadakan perjanjian damai dengan pelbagai suku kaum yang tinggal berhampiran Madinah di wilayah utara dan selatan untuk meningkatkan kesefahaman dan memperbaharui hubungan berlandaskan prinsip kebenaran serta menghindar kekacauan selain pertembungan kuasa.

“Jangan kerana kita berbeza pendapat, berlainan wadah atau cara pendekatan, menyebabkan hilang nilai ukhuwah dan semangat perpaduan yang sekian lama terjalin,” katanya.

Atas kepercayaan Rasulullah SAW merupakan suri teladan terbaik umat manusia termasuk ketika menjadi ketua negara dalam membina Madinah, Ismail Sabri berkata kerajaan akan berterusan meneladani inisiatif dilaksanakan Baginda sebagai panduan pentadbiran negara demi kemakmuran Keluarga Malaysia.

“Untuk tujuan itu, pelbagai polisi, inisiatif dan insentif akan diperkenal dan dirancang oleh kerajaan demi memastikan tidak ada Keluarga Malaysia yang ketinggalan dalam merasai nikmat dan kemakmuran negara, ‘No one will be left behind’,” katanya.

Menurutnya, Rasulullah SAW antara lain memperkenalkan Sahifah Madinah untuk kestabilan politik yang mana dasarnya berjaya mewujudkan elemen kebersamaan, hormat menghormati antara masyarakat, seterusnya menyatupadukan mereka sebagai satu keluarga.

“Kestabilan negara dari aspek kesihatan berterusan, kemakmuran ekonomi dan kesejahteraan berkekalan, menjadi elemen diberi perhatian khusus Baginda sebagai khalifah Madinah. Nabi Muhammad SAW dalam dasar pentadbirannya di Madinah turut mengutamakan kebajikan seluruh umat Madinah.

“Rasulullah juga memastikan hasil negara dirasai dan disampaikan kepada seluruh penduduk secara adil. Selain itu, Baginda juga sentiasa menggalakkan penduduk Madinah memajukan sektor pertanian dan perniagaan sebagai sumber ekonomi waktu itu,” katanya.

Dalam konteks kemanusiaan, Ismail Sabri berkata Rasulullah adalah model dalam mengangkat ukhuwah insaniah atau persaudaraan kemanusiaan apabila baginda berusaha menghapuskan apa jua bentuk diskriminasi atas nama agama, bangsa, warna kulit mahupun keturunan.

“Baginda berusaha menghapuskan apa jua bentuk diskriminasi atas nama agama, bangsa, warna kulit mahupun keturunan. Ini menunjukkan Islam merupakan agama yang terbangun di atas prinsip memuliakan manusia atau takrim al-insan.

“Ia juga selari dengan Perlembagaan Persekutuan antaranya Perkara 12 yang memberikan hak asasi untuk semua warganegara mendapat pendidikan tanpa sebarang diskriminasi sama ada atas alasan agama, ras, keturunan atau tempat lahir,” katanya.

Menyentuh tema sambutan Maulidur Rasul tahun ini iaitu Manhaj Rabbani Ummah Berkualiti, Ismail Sabri berkata ia membawa kepada norma hidup yang menekankan prinsip Dasar Manhaj Rabbani iaitu rahmat, aman, bertuhan, bakti, adil dan insani.

Kesemua nilai ini, katanya selari dengan Konsep Keluarga Malaysia yang menekankan tentang tiga teras utama iaitu Keterangkuman, Kebersamaan dan Kesyukuran di samping 20 nilai lain seperti amalan ihsan, beriman, kasih sayang dan bermusyawarah.

Jelasnya tema itu juga selari dengan Dasar Perpaduan Negara berkonsepkan Perpaduan Dalam Kepelbagaian yang mana perpaduan dan integrasi nasional telah lama diamalkan di negara ini termasuk dalam sambutan Maulidur Rasul.

“Ia dilakukan melalui penganugerahan Tokoh Maulidur Rasul kepada insan yang banyak berbakti kepada masyarakat merentasi agama dan bangsa.

“Pengiktirafan ini secara langsung menyumbang ke arah melahirkan generasi Malaysia yang memiliki semangat perpaduan dan kebersamaan serta saling hormat-menghormati selari dengan konsep Keluarga Malaysia,” katanya. – Bernama


Hati-hati ketika beri gambaran berkait dengan Rasulullah

1. SEMPENA Israk dan Mikraj ini, ada yang bertanya mengenai gambaran Buraq melalui lukisan yang dihasilkan dalam beberapa manuskrip silam. Ada di antara karya ini memberikan ilustrasi Buraq sebagai binatang yang berkepala manusia, mempunyai kepak dan berambut panjang.

2. Dalam hadis yang diriwayatkan oleh al-Imam al-Bukhari dan al-Tirmizi, tidak disebutkan secara spesifik mengenai Buraq ini melainkan beberapa ciri yang umum iaitu ia berwarna putih, lebih besar dari keldai dan lebih kecil dari baghal dan langkahnya sejauh mata memandang.

3. Namun al-Imam Ibn al-Jauzi ada menukilkan sebuah hadis palsu yang dikatakan menggambarkan secara terperinci mengenai Buraq ini yang menyebutkan:

سَخَّرَ الله لِيَ الْبُرَاق ، وَهِيَ دَابَّةٌ مِنْ دَوَابِّ الْجَنَّةِ ، وَجْهُهُ كَوَجْهِ آدَمِيٍّ، حوافيره كحوافر الْخَيل، وذنبها كذب الْبَقَرَةِ، فَوْقَ الْحِمَارِ وَدُونَ الْبَغْلِ، سرْجُهُ مِنْ يَاقُوتٍ أَحْمَرَ، وَرِكَابُهُ مِنْ دُرٍّ أَبْيَضَ مَزْمُومٌ بِسَبْعِينَ أَلْفَ زِمَامٍ مِنَ الذَّهَبِ، لَهَا جَنَاحَانِ مُكَلَّلانِ بِالدُّرِّ وَالْيَاقُوتِ، مَكْتُوبٌ بَيْنَ عَيْنَيْهِ لَا إِلَهَ إِلا اللَّهُ مُحَمَّدٌ رَسُولُ اللَّهِ

“Allah telah memberikan aku tunggangan buraq dan ia adalah binatang daripada binatang syurga. Wajahnya seperti wajah manusia, kukunya seperti kuku kuda, tanduknya seperti tanduk lembu, lebih besar dari keldai dan lebih kecil dari baghal, talinya daripada Yaqut merah, pelananya daripada Mutiara putih diikat dengan tali emas, ia mempunyai sayap dan ditulis di antara dua matanya Lailaha illallah Muhammad Rasulullah. (Ibn al-Jauzi, al-Maudu’at).

4. Ketika mengulas mengenai hadis ini, al-Imam Ibn al-Jauzi menegaskan bahawa hadis ini adalah hadis palsu. Perincian inilah barangkali yang menjadi imaginasi buat sebahagian pelukis menghasilkan ilustrasi tentang Buqra. Kata Ibn al-Jauzi:

هَذَا حَدِيثٌ لَا نَشُكُّ فِي وَضْعِهِ، فَمَا أَجْهَل وَاضعه

“Hadis ini tidak syak lagi adalah palsu, sangat jahil orang yang mencipta hadis ini.” (Ibn al-Jauzi, al-Maudu’at)

5. Oleh itu kita hendaklah berhati-hati dalam memberikan gambaran tentang segala perkara yang berkaitan dengan Rasulullah. Dibimbangi ia berasal dari sumber yang tidak benar dan memberikan gambaran yang salah tentang Rasulullah.

Dr Ahmad Sanusi Azmi
Setiausaha Majlis Ulama ISMA (MUIS)


Jutaan rakyat bakal tinggalkan UMNO: Annuar Musa

KOTA BHARU, 24 Syawal 1444H, Isnin – Bekas Setiausaha Agung Barisan Nasional (BN), Tan Sri Annuar Musa melahirkan rasa kecewanya pada Konvensyen Nasional Kerajaan Perpaduan, semalam.

Dalam catatan Facebook malam tadi, bekas Ahli Parlimen Ketereh itu berkata, kehadiran kumpulan sosialis dan liberalis di Pusat Dagangan Dunia Kuala Lumpur (WTC KL) akan mendorong ramai ahli UMNO meninggalkan parti itu.

“Kehadiran ribuan penyokong UMNO dan PAS di Pusat Dagangan Dunia Putra pada September 2019 menyemarakkan semangat berjuta-juta rakyat, menyebabkan UMNO berjaya memenangi beberapa siri pilihan raya kecil.

“Kehadiran puak sosialis, liberalis, DAP akan mendorong jutaan rakyat, termasuk ahli UMNO akan terus meninggalkan UMNO, dan UMNO bakal ditolak rakyat dalam PRN dan PRU akan datang,” katanya.

Terdahulu, Perdana Menteri, Datuk Seri Anwar Ibrahim memberi jaminan bahawa tiada lagi sebarang unsur sabotaj bagi menjatuhkan Kerajaan Perpaduan yang dipimpin olehnya sehingga Pilihan Raya Umum Ke-16 (PRU16) akan datang.

Anwar berkata, melalui Konvensyen Nasional Kerajaan Perpaduan yang diadakan semalam telah menetapkan satu bentuk kerajaan kukuh melalui gabungan melibatkan Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Warisan.


Kadar pengangguran dijangka sekitar 4.3 peratus tahun ini

KUALA LUMPUR, 25 Rabiulakhir 1442H, Jumaat – MIDF Research menjangkakan kadar pengangguran Malaysia pada 2020 mencecah sekitar 4.3 peratus daripada 3.3 peratus tahun lepas berikutan penurunan eksport sejak beberapa bulan lepas yang berpotensi menjejaskan prospek pekerjaan dalam sektor perdagangan.

Dalam nota penyelidikannya, ia menyifatkan lonjakan kes jangkitan COVID-19 dalam pasaran eksport seperti Eropah, Amerika Syarikat dan United Kingdom juga boleh menjejaskan unjuran perdagangan serta rancangan pengambilan pekerja berikutnya dalam suku semasa.

Malah, pemulihan pasaran tenaga kerja juga dijangkakan turut memakan masa untuk kembali mencecah paras sebelum berlakunya pandemik tersebut.

“Sejajar dengan pemulihan ekonomi yang berterusan, kami melihat aktiviti pembukaan semula ekonomi dan peningkatan permintaan tenaga kerja yang menyebabkan penurunan kadar pengangguran berbanding paras tinggi pada Mei, 2020.

“Bagaimanapun, kemunculan semula kes jangkitan COVID-19 dan pelanjutan Perintah Kawalan Pergerakan (PKP) sehingga awal Disember 2020 hanya terarah kepada pemulihan pasaran kerja yang lebih perlahan. Pada masa sama, kami juga menjangkakan permintaan tenaga kerja bagi sektor perkhidmatan, khususnya perhotelan dan restoran akan susut semula,” katanya.

Jabatan Perangkaan hari ini mengumumkan bahawa kadar pengangguran meningkat sedikit kepada 4.7 peratus pada Oktober 2020 berbanding paras tinggi 5.3 peratus pada Mei 2020.

Kadar pengangguran semasa kekal meningkat berbanding tempoh sebelum pandemik (Februari 2020 : 3.3 peratus) berikutan masih banyak syarikat yang belum beroperasi pada kapasiti sepenuhnya. – Bernama


342 penguat kuasa kesihatan pantau bazar Ramadan di Terengganu

KUALA NERUS, 30 Syaaban 1443H, Sabtu – Seramai 342 anggota penguat kuasa Jabatan Kesihatan Negeri Terengganu akan digerakkan untuk memantau tahap kebersihan dan keselamatan makanan di 4,938 gerai melibatkan 59 lokasi bazar Ramadan tahun ini.

Pengarahnya, Datuk Dr Kasemani Embong berkata, anggota penguat kuasa itu akan dibahagikan kepada 130 pasukan operasi bagi memastikan semua 9,666 pengendali makanan di bazar Ramadan itu mematuhi semua peraturan yang ditetapkan.

Beliau berkata, penguat kuasa ini juga akan mengambil sampel makanan secara rawak di bazar Ramadan untuk dianalisis, bagi menjamin makanan yang dijual kepada pelanggan bebas daripada sebarang pencemaran yang boleh menyebabkan mudarat dan membahayakan kesihatan.

“Jumlah sampel ini tidak akan dihadkan, pegawai penguat kuasa akan mengambilnya mengikut kesesuaian terutama makanan berisiko seperti bersantan dan penggunaan bahan mentah seperti kerabu,” katanya.

Beliau berkata demikian kepada pemberita selepas majlis perasmian Kempen Nafas Baru Bermula Ramadan dan Pelancaran Operasi Cakna Undang-Undang Kesihatan Awam Peringkat Negeri Terengganu yang disempurnakan Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu Dr Alias Razak di sini hari ini.


Cerai isteri secara ‘live’ ibarat aib maruah diri

BANGI, 14 Ramadan 1443H, Sabtu – Bukan sahaja disifatkan perbuatan akhir zaman, tindakan melafaz cerai secara langsung dalam talian disifatkan seolah-olah menggadaikan maruah diri.

Menteri di Jabatan Perdana Menteri (Hal Ehwal Agama), Datuk Idris Ahmad berkata, tindakan seperti itu tidak sepatutnya berlaku dan perlu dielakkan kerana dibimbangi boleh mengundang pelbagai persepsi tidak baik.

“Kita patut rasa malu dengan perbuatan seperti ini (lafaz cerai dalam talian secara langsung).

“Walaupun penceraian adalah perkara halal namun ia tidak disukai oleh ALLAH SWT,” katanya seperti dipetik media tempatan hari ini.

Idris berkata, penceraian adalah kaedah terakhir yang boleh diambil oleh pasangan suami isteri selepas mereka habis membuat perundingan itu pun dengan talak satu.

Katanya, langkah itu bertujuan agar kedua-dua pihak boleh berfikir secara waras dengan tindakan yang diambil itu dan ia merupakan salah satu bentuk pendidikan yang telah diaturkan oleh Islam.

“Jadi tindakan sebegini perlu dielakkan supaya tidak berulang pada masa hadapan. Mungkin mereka mahu menaikkan rating di laman sosial sehingga sanggup berbuat demikian.

“Namun apa maknanya sehingga menggadai dan mengaibkan maruah diri sendiri,” katanya.

Media sebelum ini melaporkan, seorang selebriti dalam talian melafazkan cerai talak tiga terhadap isterinya menerusi siaran langsung di laman sosial miliknya pada Rabu lalu.

Selebriti berusia 53 tahun itu muncul bersiaran secara langsung selepas tujuh hari dilaporkan hilang sebelum mengakhiri siaran itu dengan lafaz cerai talak tiga terhadap isterinya.


Ismail Sabri junjung kasih kepada Agong atas pelantikan

PETALING JAYA, 12 Muharram 1443H, Sabtu – Datuk Seri Ismail Sabri Yaakob menjunjung kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan baginda melantiknya sebagai perdana menteri kesembilan.

Ismail Sabri turut merakamkan penghargaan kepada semua pemimpin parti politik termasuk Ahli Parlimen bebas yang menyokongnya untuk memimpin negara.

“Saya syukur kepada Allah dan izin-Nya, saya dilantik sebagai perdana menteri…

“Ucapan terima kasih juga saya ucapkan kepada rakan-rakan Ahli Parlimen termasuk bebas dan ketua-ketua parti politik,” katanya kepada pemberita ketika ditemui di luar pekarangan kediamannya di sini, hari ini.

Naib Presiden UMNO itu juga merakamkan penghargaan kepada Presiden UMNO Datuk Seri Dr Ahmad Zahid Hamidi dan majlis tertinggi parti itu atas kepercayaan yang diberikan kepadanya.

Sementara itu, beliau juga memaklumkan akan membuat kenyataan rasmi kepada rakyat Malaysia esok susulan pelantikannya sebagai pemimpin nombor satu negara.

Ismail Sabri yang juga Ahli Parlimen Bera selesai mengangkat sumpah jawatan sebagai perdana menteri di hadapan Al-Sultan Abdullah di Istana Negara pada pukul 2.28 petang ini.

Beliau menggantikan Tan Sri Muhyiddin Yassin yang meletak jawatan pada 16 Ogos lepas setelah kehilangan sokongan majoriti Ahli Parlimen. – Bernama


Prabakaran desak Tian Chua tarik diri, takut PH kalah Parlimen Batu

KUALA LUMPUR, 11 Rabiulakhir 1444H, Ahad – P. Prabakaran menggesa Tian Chua menarik diri daripada bertanding di Parlimen Batu kerana bimbang kerusi itu terlepas daripada cengkaman Pakatan Harapan (PH).

Prabakaran, yang merupakan penyandang Parlimen Batu berkata, tindakan bekas Naib Presiden PKR itu, yang nama sebenarnya Chu Tian Chang, boleh memecah-belahkan lagi undi di kawasan yang sudah ramai calon  itu.

“Saya kecewa perkara ini berlaku, kerana beliau (Tian Chua) banyak membantu saya sejak empat tahun lalu.

“Jika beliau tidak berundur, ini akan mengelirukan pengundi dan hanya menjejaskan parti.

“Pakatan tidak mampu kehilangan walaupun satu kerusi,” katanya seperti dilapor akhbar tempatan.

Pada Sabtu (5 November), Tian Chua, menghantar kertas pencalonannya untuk bertanding di kerusi Parlimen Batu sebagai calon Bebas pada PRU15.

Tian Chua pula dahulu pernah menyandang kerusi Parlimen Batu selama dua penggal.

Pada PRU14, Tian Chua – yang telah hilang kelayakan daripada bertanding – dikatakan berkempen dan menyokong Prabakaran yang bertanding sebagai calon Bebas dan akhirnya menang.

Batu mempunyai 10 calon yang bersaing untuk kerusi itu, yang paling ramai di negara ini.

Antara calon yang bersaing adalah Datuk A. Kohilan Pillay dari Barisan Nasional (BN), Azhar Yahya dari Perikatan Nasional (PN), Wan Azliana Wan Adnan dari Parti Pejuang Tanah Air (Pejuang), P. Naganathan dari Parti Warisan Sabah, Zulkifli Abd Fatah dari Parti Rakyat Malaysia dan beberapa calon Bebas.


Pemuda ISMA serah kepada polis siasat Ronnie Liu

BANGI, 10 Rabiulawal 1442H, Selasa – Pemuda Ikatan Muslimin Malaysia (ISMA) menyerahkan sepenuhnya kepada pihak berkuasa untuk menyiasat pemimpin DAP, Ronnie Liu – berhubung hantaran kontroversi di Facebook – yang didakwa berunsur hasutan.

Pemuda ISMA dalam satu kenyataan berkata, pihaknya menyambut baik tindakan yang diambil polis untuk menjalankan siasatan ke atas Ronnie mengikut Akta Hasutan.

“Beberapa laporan polis telah dibuat oleh Pemuda ISMA di seluruh Malaysia pada minggu lalu berikutan sebaran tulisan Ronnie Liu yang dikhuatiri bermaksud menghasut rakyat memberontak terhadap Raja-Raja Melayu.

“Kami menyerahkan sepenuhnya siasatan ini kepada pihak berkuasa,” katanya.

Sebelum ini, hantaran Ahli Dewan Undangan Negeri (ADUN) Sungai Pelek itu mencetuskan kemarahan rata-rata pengguna media sosial kerana didakwa seolah-olah cuba menghasut rakyat membenci raja.

Terdahulu, Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, Ronnie disiasat mengikut Seksyen 4(1) Akta Hasutan kerana mendatangkan kebencian atau penghinaan terhadap mana-mana raja atau kerajaan.

Selain itu, dia turut disiasat mengikut Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Menerusi hantaran kontroversi itu, Ronnie memuat naik keadaan di Thailand yang mengadakan demontrasi terhadap rajanya.

“Sekarang di Bangkok. Mereka (rakyat Thailand) mengatakan tidak kepada raja,” menurut Ronnie yang turut memaparkan tiga keping gambar di negara jiran itu.

Susulan itu, beberapa laporan polis telah dibuat oleh Pemuda ISMA dan NGO Melayu lain, menuntut pihak polis menjalankan siasatan ke atas pemimpin DAP berkenaan.


PRU15 mungkin selepas Bajet 2023: Penganalisis

Oleh Siti Hafidah Abd Ghaffar

BANGI, 21 Zulkaedah 1443H, Selasa – Desas-desus pembubaran Parlimen diadakan dalam masa terdekat bagi memberi ruang kepada Pilihan Raya Umum ke-15 (PRU15) semakin hangat diperkatakan kebelakangan ini.

Ini pastinya akan memberi keuntungan kepada Barisan Nasional (BN) kerana ketika ini dilihat pengaruh parti itu semakin kuat.

Bagaimanapun, timbul tanda tanya apakah PRU15 akan dilaksanakan sebelum atau selepas pembentangan Bajet 2023 yang sentiasa dinantikan ramai pihak.

Penganalisis politik, Dr Syed Agil Syed Alsagoff berkata, perkara ini amat penting kerana sekiranya PRU15 diadakan sebelum pembentangan Bajet 2023, ia akan menimbulkan masalah kepada kerajaan baharu yang bakal mengambil tampuk pemerintahan untuk merangka dan menjejaskan tempoh pelaksanaannya.

“Tetapi jika dibuat selepas pembentangan belanjawan, ia akan memberi kelebihan kepada kerajaan pimpinan Datuk Seri Ismail Sabri Yaakob.

“Ini kerana belanjawan itu hala tuju politik di bawah pimpinan beliau. Rakyat dan pelabur akan menilai bagaimana kerajaan merangka belanjawan dan ia penentu kepada ekonomi dan sosial negara,” katanya ketika dihubungi Ismaweb.net hari ini.

Atas sebab itu, Dr Syed Agil tidak menolak kemungkinan PRU15 akan diadakan selepas pembentangan Bajet 2023.

Pun begitu, beliau menegaskan kerajaan perlu mengambil serius isu yang membelenggu rakyat ketika ini antaranya krisis berkaitan keselamatan makanan.

“Jika tidak ia akan menjadi satu senjata kepada pihak pembangkang untuk menyalahkan kerajaan dan mencari kesalahan kerajaan jika diadakan PRU pada tahun ini.

“Saya tak fikir rakyat ketika ini fokus kepada kestabilan politik sebaliknya kepada masalah (dihadapi mereka),” katanya.


RUU Suruhanjaya Kanak-Kanak Malaysia dibentang bulan depan

BANGI, 15 Safar 1445H, Jumaat – Rang Undang-Undang (RUU) Suruhanjaya Kanak-Kanak Malaysia diharapkan dapat dibentangkan di Parlimen pada bulan depan.

Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, pihaknya terbuka untuk menerima cadangan daripada pertubuhan hak kanak-kanak dan masyarakat sivil untuk draf RUU tersebut.

Katanya, cadangan berkenaan menggambarkan bagaimana mereka menyokong usaha perundangan kerajaan, sejajar dengan pendekatan “semua masyarakat”.

“Menjaga perlindungan dan kesejahteraan kanak-kanak adalah tanggungjawab bersama dalam kalangan rakyat Malaysia.

“Kita mesti mewujudkan integriti nasional dengan memperjuangkan hak setiap kanak-kanak,” katanya dalam kenyataan, hari ini.

Mengulas lanjut, beliau yang juga Ahli Parlimen Pengerang itu berkata, kerajaan komited untuk menegakkan hak kanak-kanak dan mengiktiraf kepentingan ketelusan dan badan pengawasan bebas, seperti pesuruhjaya kanak-kanak.

Malah, pihaknya telah mengadakan perjumpaan dengan pihak berkepentingan termasuk berbincang dengan Pejabat Pesuruhjaya Kanak-Kanak (OCC) di luar negara dan meneliti isu terbabit dengan teliti.

“Ia bertujuan untuk menubuhkan sebuah badan bebas bagi menegakkan hak semua kanak-kanak di Malaysia,” katanya.

Terdahulu, beliau berkata, akta itu akan dibentang selepas Rang Undang-Undang Laporan Tahunan dan Penyata Kewangan Suruhanjaya Hak Asasi Manusia (SUHAKAM) dilulus dan dikuatkuasakan.


Syarikat insurans Turkiye bayar pampasan RM 1.5 juta kepada mangsa gempa bumi

ISTANBUL, 6 Ramadan 1444H, Selasa – Syarikat Insurans Bencana Turki (TCIP) membayar pampasan 6.5 bilion Lira Turki (RM 1.5 juta) kepada mangsa yang terjejas akibat gempa bumi yang memusnahkan wilayah itu pada 6 Februari lalu.

Gempa bumi berukuran 7.7 dan 7.6 magnitud itu telah menggegarkan 11 wilayah di Turkiye — Adana, Adiyaman, Diyarbakir, Elazig, Hatay, Gaziantep, Kahramanmaras, Kilis, Malatya, Osmaniye dan Sanliurfa.

Dilaporkan, lebih 50,000 terkorban dan 13.5 juta penduduk di Turkiye terjejas teruk oleh gempa bumi yang dahsyat itu.

Jumlah bangunan yang musnah direkodkan sebanyak 416,021 setakat Isnin.

Sebanyak 21,850 bangunan dilaporkan runtuh, 27,836 musnah teruk, 36,129 mengalami kerosakan sederhana, manakala 330,206 mengalami kerosakan ringan.

Terdahulu, Presiden Recep Tayyip Erdogan berkata, Turkiye akan mula membina lebih 200,000 rumah kepada mangsa seawal Mac di kawasan terjejas dan menjamin penyelesaian projek dalam tempoh setahun. – Agensi


Hospital besar di Yaman terpaksa tutup kerana krisis bahan api

TAIZ, 2 Jamadilakhir 1444H, Isnin – Krisis bahan api telah memaksa hospital terbesar di wilayah Taiz, tengah Yaman untuk menghentikan operasi pada hari Ahad, lapor Anadolu.

Dalam satu kenyataan, Hospital Besar Al-Thawra berkata, kekurangan bahan api menyebabkan semua bahagian hospital ditutup.

“Nyawa pesakit di hospital berisiko,” pihak hospital memberi amaran.

Hospital Al-Thawra sebelum ini mampu beroperasi hasil sumbangan bahan api daripada agensi Pertubuhan Bangsa-Bangsa Bersatu (PBB) dan organisasi antarabangsa, selain penghantaran bahan api daripada pihak berkuasa tempatan.

Kerajaan Yaman dan pemberontak Houthi berkongsi kawalan wilayah Taiz di tengah-tengah perang saudara yang berlarutan di negara Arab itu.

Konflik Yaman bermula pada September 2014 apabila pemberontak Houthi menawan sebahagian besar negara itu, termasuk ibu negara, Sanaa.

Gabungan tentera yang diketuai oleh Arab Saudi memasuki perang pada awal 2015 untuk memulihkan kerajaan kepada kuasa.

Konflik selama lapan tahun telah mencipta salah satu krisis kemanusiaan yang paling teruk di dunia, dengan berjuta-juta orang berisiko kebuluran. – Agensi


Bendera Selangor dikibar separuh tiang hormati kemangkatan Ratu Elizabeth II

SHAH ALAM, 18 Safar 1444H, Khamis – Sultan Selangor Sultan Sharafuddin Idris Shah berkenan supaya bendera negeri Selangor dikibarkan separuh tiang bermula Sabtu hingga Isnin (17 hingga 19 September) bagi menghormati kemangkatan Ratu Elizabeth II.

Setiausaha Kerajaan Negeri Selangor Datuk Haris Kasim berkata, titah itu juga bagi menzahirkan hubungan baik Sultan Sharafuddin dengan Ratu Elizabeth II.

“Selaras dengan titah tersebut, Majlis Mesyuarat Kerajaan Negeri yang bermesyuarat semalam telah menjunjung titah dan mengarahkan agar semua jabatan dan agensi di Selangor mengibarkan bendera negeri Selangor separuh tiang atas perkenan Sultan Selangor,” katanya dalam kenyataan hari ini.

Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland pada 8 Sept lepas.

Menurut laporan media, jasad Ratu Elizabeth II kini berada di London dan ditempatkan di Istana Buckingham sehingga istiadat pemakaman negara di Westminster Abbey pada 19 September.

Jasad baginda akan dimakamkan bersebelahan makam suaminya, mendiang Putera Philip.

Baginda ialah raja kedua paling lama menduduki takhta dalam sejarah Eropah selepas Raja Perancis Louis XIV. – Bernama


Undi PH ibarat masuk lubang biawak kali kedua

Oleh Zuhayati Yazid

BANGI, 28 Muharram 1443H, Isnin – Pastinya rakyat Sabah dan Sarawak tidak akan termakan janji palsu Pakatan Harapan (PH) – kononnya Malaysia mungkin boleh memiliki tiga Timbalan Perdana Menteri sekiranya gabungan itu kembali berkuasa di peringkat Persekutuan.

Realitinya, penduduk kedua-dua negeri sudah matang dan akan terus berhati-hati selepas kecewa dengan pentadbiran PH sebelum ini yang sekadar bertahan hanya 22 bulan.

Penganalisis politik, Prof Dr Jeniri Amir yakin rakyat Sabah dan Sarawak tidak akan masuk lubang biawak kali kedua dan semua masih ingat sejarah hitam yang berlaku sepanjang PH memerintah.

“Sepatutnya PH membantu rakyat di sini, tetapi sebaliknya berlaku, mereka menafikan hak rakyat dengan menarik balik projek yang dilaksanakan termasuklah membatalkan pemberian 20 peratus royalti minyak.

“Ini semua tidak akan dilupakan, sepatutnya PH bantu tetapi apa yang kami dapat nikmati sepanjang dia memerintah sekadar duit RM30 yang dimasukkan di e-Wallet,” katanya ketika dihubungi Ismaweb.net, hari ini.

Beliau berkata demikian mengulas cadangan Setiausaha Agung DAP, Lim Guan Eng yang mahu mewujudkan tiga jawatan Timbalan Perdana Menteri merangkumi pemimpin dari Sabah, Sarawak dan Semenanjung boleh direalisasikan jika PH kembali memerintah negara.

Dakwanya, menafikan jawatan nombor dua negara itu seolah-olah menafikan hak rakyat dari kedua-dua negeri berkenaan.

Mengulas lanjut, Prof Jeniri percaya apa yang digula-gulakan itu hanya janji kosong dan sekadar ‘kosmetik’ menutup diri mereka yang sebenar.

“Ini semua janji palsu hanya mahu menyedapkan kata-kata sahaja, cukup-cukuplah, kami sudah cerdik kali ini tidak akan terpedaya lagi,” katanya.

Pada masa sama, beliau turut mempersoalkan kenapa perlu ada tiga jawatan sedangkan semua itu hanya pembaziran dan merugikan wang negara.

“Jawatan itu tidak penting dan hanya menguntungkan pihak tertentu sahaja, sekarang ini kita perlu fokus untuk bantu negara bukan pentingkan individu tertentu,” katanya.

Bahkan, katanya, pelantikan tiga jawatan TPM wujud memberi risiko sehingga mewujudkan perpecahan.

“Mana boleh satu kapal ada tiga nakhoda, pasti berlaku persengketaan kerana masing-masing ada pendirian dan keinginan sendiri, idea berkenaan tidak praktikal.

“Adakah kita mahu wujudkan perkara itu sedangkan kita perlu mematangkan politik negara selain memfokuskan untuk menjadi negara maju dan tidak mahu ada rakyat susah di negara kita,” katanya.


Kapal Turkiye bawa hospital medan untuk Gaza tiba di pelabuhan Al-Arish

KAHERAH, 30 Rabiulakhir 1445H, Selasa – Sebuah kapal bantuan membawa hospital medan Turkiye tiba di pelabuhan Al-Arish, Mesir pada hari Isnin untuk membantu penduduk Gaza, kata duta Turkiye ke Mesir, Salih Mutlu Sen.

Beliau berkata, kapal kargo BESTEKAR tersebut membawa lapan hospital medan yang lengkap termasuk bilik pembedahan dan unit rawatan rapi.

Kapal tersebut turut membawa 20 ambulans, 15 penjana kuasa dan bekalan ubatan dan juga kelengkapan perubatan.

Gabenor Sinai Utara, Mohamed Abdel Fadil Shousha dan pegawai Bulan Sabit Merah Mesir menerima kapal berkenaan.

Jumaat lalu, Turkiye mengumumkan akan menghantar sebuah kapal yang membawa hospital lapangan, ambulans, dan generator ke Mesir bagi memberikan bantuan perubatan kepada mangsa perang di Gaza berikutan serangan rejim pengganas Zionis yang berterusan sehingga melumpuhkan sistem kesihatan di wilayah terkepung itu.

Menurut Bulan Sabit Merah Mesir, setakat 10 November lalu, Turkiye telah menghantar 204.6 tan bantuan perubatan ke Gaza melalui Lapangan Terbang Al-Arish.

Minggu lalu, Menteri Kesihatan Turkiye, Fahrettin Koca bersetuju dengan rakan sejawatnya di Mesir, Khaled Abdel Gaffar untuk memindahkan hampir 1,000 pesakit kanser melalui pintu masuk Rafah ke Mesir.

Mesir juga menerima kumpulan pertama pesakit, yang terdiri daripada 12 kanak-kanak, pada Khamis lalu.

Menurut kenyataan terkini, lebih 90 peratus kemudahan perubatan di Gaza kini lumpuh dan tidak mampu beroperasi. – Agensi


Jangan lengah! Percepat dakwa penceroboh tanah Pahang

Oleh Siti Hafidah Abd Ghaffar

BANGI, 13 Jamadilawal 1442H, Isnin – Kerajaan negeri Pahang dan Jabatan Perhutanan perlu membuktikan ketegasan dengan mendakwa pekebun haram durian Raub segera setelah mereka ‘dimalukan’ dalam kes semakan kehakiman oleh penceroboh.

Keputusan hakim mahkamah pada 23 Disember lalu jelas menyatakan penceroboh telah melakukan kesalahan menceroboh tanah kerajaan, kata Naib Pengerusi Pertubuhan-Pertubuhan Pembela Islam (PEMBELA), Ustaz Masrizi Sat.

Beliau menegaskan, tanah-tanah yang diceroboh hendaklah dirampas kembali serta konsesi perjanjian syarikat yang didapati merugikan kerajaan negeri perlu dikaji dan dipulihkan kembali.

“Hak Veteran ATM, PDRM, NGO-NGO Islam, alim ulama komuniti Islam, pejuang-pejuang tanah air yang berjasa, usahawan Islam dan rakyat peribumi Melayu yang tidak punyai tanah hendaklah diberikan tanah dan peluang untuk membuat projek bersama dengan pihak kerajaan negeri.

“Suruhanjaya Siasatan Diraja (RCI) diharap dapat ditubuhkan oleh kuasa Tuanku agar kerja penyiasatan, pendakwaan dan pemutihan tanah yang diceroboh dapat dilaksanakan dengan telus, adil dan berintegriti,” katanya ketika dihubungi Ismaweb.net hari ini.

Dalam perkembangan sama, beliau mengingatkan bahawa kerajaan negeri sudah cuai menjaga tanah sekali gus menyebabkan kerugian dan kerosakan teruk kepada kepupusan Tanah Rizab Melayu dan hutan simpan negeri.

Oleh itu katanya, mereka bertanggungjawab mengganti semula tanah-tanah yang diambil dengan nilai yang sama.

“Kerajaan negeri sepatutnya berterima kasih kepada keprihatinan NGO PEMBELA, Veteran ATM, PDRM, alim ulama dan rakyat yang datang membantu bukannya bersikap sombong serta menganggap mereka sebagai pengacau yang menyusahkan kerajaan negeri Pahang,” katanya.

Rabu lepas, Mahkamah Tinggi Kuantan menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.

Hakim Datuk Zainal Azman Ab Aziz membuat keputusan itu dalam prosiding dengan hanya pihak terbabit dibenarkan masuk ke dalam mahkamah, difahamkan atas faktor penjarakan sosial dan peguam Siew Choon Jern yang mewakili semua plaintif memaklumkan keputusan tersebut kepada media selepas prosiding tamat.

Choon Jern berkata, mahkamah memberikan dua alasan menolak permohonan plaintif, iaitu pekebun terbabit tidak seharusnya membuat permohonan kebenaran semakan kehakiman kerana notis pengosongan dikeluarkan pentadbir tanah bukanlah satu keputusan atau tindakan yang boleh disemak di mahkamah.

Mahkamah juga mendapati pekebun terlibat adalah penceroboh di tanah berkenaan, justeru sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.

Bagaimanapun kumpulan pekebun haram di Raub didapati sudah memfailkan Notis Rayuan ke Mahkamah Rayuan, bagi mendapatkan kebenaran semakan kehakiman terhadap notis pengosongan tanah dikeluarkan kerajaan Pahang.


MOF perinci inisiatif e-tunai RM100 dengan pemegang taruh

BANGI, 14 Muharam 1445H, Selasa – Kementerian Kewangan (MOF) sedang memperincikan inisiatif kredit e-tunai sebanyak RM100 kepada rakyat dewasa Malaysia yang berpendapatan RM100,000 dan ke bawah dengan pemegang taruh.

Ini susulan pengumuman Perdana Menteri yang juga Menteri Kewangan, Datuk Seri Anwar Ibrahim mengenai inisiatif baharu itu, minggu lalu.

MOF dalam kenyataan berkata, bantuan e-tunai ini akan memberi manfaat kepada lebih 10 juta penerima merangkumi golongan B40 dan M40.

“Ia akan dilaksanakan pada suku keempat tahun ini,” kata kementerian itu.

Khamis lalu, Anwar mengumumkan kerajaan bersetuju untuk menawarkan kredit e-tunai sebanyak RM100 kepada semua rakyat dewasa yang berpendapatan RM100,000 setahun dan ke bawah.

Anwar ketika berucap di Majlis Peluncuran Ekonomi Madani: Memperkasakan Rakyat berkata, pemberian insentif itu susulan kejayaan dan impak besar program e-tunai kepada rakyat.


Beri hak lebih inklusif dalam ekonomi kepada Bumiputera

Oleh Siti Hafidah Abd Ghaffar

BANGI, 22 Muharram 1442H, Khamis – Prinsip keterangkuman atau inklusif berasaskan pegangan setiap individu mempunyai hak yang sama untuk merasai nikmat, dilihat sebagai strategi terbaik dalam membangunkan ekonomi Bumiputera pada masa hadapan.

Pengalisis ekonomi, Prof Emeritus Dr Barjoyai Bardai berkata, sekiranya setiap rakyat mendapat perhatian yang adil, ini bermakna kaum Bumiputera yang merangkumi 70 peratus penduduk sewajarnya memperoleh peratusan sama daripada pembangunan ekonomi.

Beliau mengingatkan supaya pembangunan ekonomi Bumiputera tidak hanya diukur berdasarkan kepada kedudukan pemilikan ekuiti sahaja, kerana ia boleh menjadi satu pegangan yang pasif.

Baginya, jumlah ekuiti Bumiputera – ketika ini berada pada tahap 16 peratus – bukan satu angka yang penting memandangkan ia satu peratusan yang membayangkan pemilikan kaum Bumiputera.

“Kaum Bumiputera di Malaysia didefinisikan bukan sahaja individu tetapi juga institusi yang mewakili Bumiputera.

“Sebenarnya (pemilikan ekuiti Bumiputera) hanyalah satu simbol kejayaan. Tetapi dari segi realitinya yang penting adakah kaum Bumiputera terlibat sama dalam perniagaan dan aktiviti ekonomi.

“Membayangkan perwakilannya, misalnya kaum Bumiputera di Malaysia ini melebihi 70 peratus daripada penduduk, sepatutnya mereka terlibat sebanyak 70 peratus di dalam aktiviti ekonomi barulah itu dipanggil inklusif atau keterangkuman,” katanya ketika dihubungi Ismaweb.net, hari ini.

Prof Barjoyai berpendapat, prinsip keterangkuman seharusnya ditonjolkan dalam pemilikan kaum Bumiputera.

Katanya, pemilikan 30 peratus itu bukan matlamat yang unggul kerana kaum Bumiputera di Malaysia meliputi 70 peratus penduduk.

“Kenapa kita mensasarkan pemilikan 30 peratus sahaja? Justeru, saya rasa kita perlu menonjolkan prinsip keterangkuman dan cuba memastikan yang kaum Bumiputera diwakili dalam setiap aktiviti ekonomi,” saran beliau.

Sebelum ini, Perdana Menteri, Tan Sri Muhyiddin Yassin memaklumkan bahawa kedudukan pemilikan ekuiti Bumiputera ketika ini berada pada tahap 16 peratus, jumlah yang semakin merosot.

Menyifatkan peratusan yang dicatatkan itu adalah sesuatu yang membimbangkan, beliau katanya, apa yang penting ketika ini adalah usaha yang mahu dilaksanakan kerajaan bagi meningkatkan jumlah pemilikan berkenaan.


7 cawangan bank swasta Myanmar diletupkan

BANGKOK, 22 Rabiulawal 1443H, Jumaat – Tujuh cawangan Bank KBZ milik swasta diletupkan oleh penyerang tidak dikenali di pusat bandar raya Mandalay, Myanmar, menurut media tempatan.

Letupan berlaku ketika meningkatnya kebimbangan bahawa bank swasta negara itu mula memindahkan maklumat pelanggan mereka kepada kerajaan tentera, lapor Sputnik memetik laporan akhbar Myanmar Now.

Junta didakwa telah menuntut pendedahan maklumat itu untuk mengesan pembiayaan aktiviti antikerajaan, lapor berita itu.

“Saya rasa KBZ menjadi sasaran kerana dipercayai berkongsi maklumat mengenai mereka yang disyaki menderma wang untuk menyokong revolusi, dan juga membekukan akaun yang digunakan untuk tujuan itu,” kata seorang penduduk tempatan yang tidak mahu dikenali dipetik Myanmar Now.

Beberapa akaun yang menggunakan sistem pembayaran dalam talian bank itu, KBZ Pay, untuk memindahkan wang kepada anggota pergerakan antikerajaan telah dibekukan, tambah akhbar itu.

Pihak berkuasa Myanmar masih belum mengeluarkan kenyataan mengenai letupan itu. Tiada kumpulan yang beroperasi di rantau itu dilaporkan bertanggungjawab terhadap serangan itu.

Tentera mula berkuasa di Myanmar pada 1 Februari dengan mendakwa parti Liga Demokratik Kebangsaan yang memerintah ketika itu melakukan penipuan dalam pilihan raya umum November 2020. Rampasan kuasa tentera mencetuskan gelombang protes awam, menyebabkan ratusan orang awam terbunuh. – Bernama


Buat laporan polis, scam poligami salah di sisi undang-undang

BANGI, 18 Jamadilawal 1442H, Sabtu – Jabatan Kehakiman Syariah Malaysia (JKSM) tidak menolak kemungkinan scam poligami dilakukan oleh pemohon, ejen luar yang menawarkan khidmat pernikahan sindiket, Peguam Syarie atau kakitangan mahkamah sendiri.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri berkata, penipuan ini walau dilakukan oleh sesiapapun adalah satu kesalahan di sisi undang-undang.

Justeru katanya, adalah menjadi tanggungjawab semua pihak, agar dapat membuat laporan kepada pihak berkuasa sama ada kepada pihak Polis Diraja Malaysia (PDRM), Bahagian Penguatkuasan Jabatan Agama Islam Negeri (JAIN) atau Suruhanjaya Pencegahan Rasuah Malaysia (SPRM).

Laporan boleh dibuat sekiranya mempunyai sebarang maklumat berkaitan perlakuan penipuan seperti ini supaya siasatan dan tindakan lanjut boleh diambil berdasarkan undang-undang.

“Bagi pihak pentadbiran Mahkamah Syariah, siasatan dalaman akan dilakukan jika ada aduan penipuan melibatkan kakitangan mahkamah dan tindakan tegas akan diambil berdasarkan peraturan-peraturan sedia ada penjawat awam.

“Pihak JKSM dan Mahkamah Syariah Negeri-Negeri sama sekali tidak akan berkompromi dengan perbuatan warganya yang tidak amanah dalam menjalankan tugas dan kewajipan yang diberikan.

“Sebagai sebuah agensi di bawah tanggungjawab saya, JKSM selaku agensi penyelaras Mahkamah Syariah di negara ini akan bekerjasama rapat dengan pihak Mahkamah Syariah Negeri-Negeri, Penguatkuasa JAIN, PDRM dan SPRM dalam mengekang gejala tipuan poligami ini, ” katanya dalam kenyataan hari ini.

Dalam pada itu, Dr Zulkifli menegaskan bahawa perkahwinan poligami dibenarkan menurut Hukum Syarak dan undang-undang.

Seseorang yang hendak berpoligami, perlu mengemukakan satu permohonan kebenaran berpoligami kepada Mahkamah Syariah berdasarkan seksyen 23 Undang-Undang Keluarga Islam Negeri-Negeri.

Berdasarkan undang-undang Keluarga Islam, mana-mana pihak yang telah berpoligami tanpa mendapatkan kebenaran daripada Mahkamah Syariah adalah melakukan kesalahan dan boleh didakwa di Mahkamah Syariah dan jika sabit kesalahan boleh dihukum dengan denda tidak melebihi RM1,000 atau dipenjara tidak melebihi 6 bulan atau kedua-dua sekali.

Undang-undang juga menetapkan bahawa mana-mana perkahwinan, sama ada perkahwinan pertama atau perkahwinan poligami, yang jika dilakukan tanpa mendapat kebenaran oleh pihak berkuasa hendaklah didaftarkan di Jabatan Agama Islam Negeri-Negeri.

Sebelum pendaftaran perkahwinan itu dapat dilakukan, satu permohonan perlulah dikemukakan kepada Mahkamah Syariah bagi menentukan akad nikah yang dikatakan berlawanan dengan undang-undang tersebut adalah sah menurut Hukum Syarak ataupun tidak.

“Jika ianya sah, Mahkamah Syariah akan mengeluarkan satu perintah untuk mendaftarkan perkahwinan tersebut.

“Merujuk kepada isu tipuan dalam kes permohonan poligami, ianya boleh berlaku sama ada melalui penipuan atau pemalsuan dokumen yang dikemukakan kepada mahkamah seperti tandatangan isteri sedia dalam akuan penerimaan dokumen mahkamah ataupun penipuan berkenaan alamat sebenar tempat tinggal pemohon,” katanya.


Finland larang kemasukan kenderaan nombor plat Russia

COPENHAGEN, 30 Safar 1445H, Sabtu – Finland bakal menyertai negara-negara Baltik mengenakan larangan masuk ke atas kenderaan dengan nombor pendaftaran Rusia, menurut kerajaan Finland pada Jumaat.

Sehingga tengah malam Sabtu, kenderaan yang didaftarkan di negara jiran itu dilarang memasuki Findland, lapor Agensi Berita dpa.

Sebelum ini, Estonia, Latvia dan Lithuania telah melarang kenderaan yang berdaftar di Rusia daripada melintasi sempadan.

Langkah itu diambil susulan pelaksanaan sekatan oleh Suruhanjaya Eropah (EU) sejak 8 September lalu, sebagai respons kepada pencerobohan Rusia ke atas Ukraine pada Februari 2022.

Di bawah sekatan itu, kenderaan yang didaftarkan di Rusia tidak lagi dibenarkan memasuki wilayah Kesatuan Eropah.

Finland ialah negara EU yang mempunyai sempadan yang paling panjang dengan Rusia.

Bagaimanapun, teradapat pengecualian, contohnya untuk warga EU dan diplomat yang tinggal secara tetap di Rusia.

Kenderaan yang didaftarkan di Rusia yang kini berada di Finland perlu keluar dari negara itu selewat-lewatnya pada 16 Mac 2024.- Bernama


PEMBELA anjur Hari Peradaban Bangsa Melayu 30 Julai ini

BANGI, 20 Zulhijjah 1443H, Rabu – Jika program Buddha-Jepun, Bon Odori dianggap festival kebudayaan ‘penting’ walaupun tidak ada kaitan dengan budaya di Malaysia, maka tiada sebab untuk orang Melayu tidak memeriahkan hari peradaban bangsa sendiri.

Justeru, Pertubuhan-Pertubuhan Pembela Islam (PEMBELA) merancang untuk menganjurkan Hari Peradaban Melayu sebagai program julung kalinya di negara ini.

Pengerusi PEMBELA, Haji Aminuddin Yahaya berkata, pihaknya bercadang untuk program berkenaan diadakan pada 1 Muharram 1444H iaitu 30 Julai ini.

Rancangan untuk menganjurkan program itu berikutan merujuk keterujaan rata-rata orang Melayu-Islam meraikan festival Bon Odori di Shah Alam, baru-baru ini meskipun penyertaan itu pihak berkuasa agama dan mufti.

“Terkedu hati saya melihat 35,000 orang yang meraikan festival Bon Odori ini yang rata-ratanya adalah orang Melayu Islam kita walaupun para asatizah termasuk pihak berkuasa agama dan mufti melarangnya.

“Lebih menghairankan, ada pemimpin beragama Islam bersungguh-sungguh merayakan dan mempromosikan konon atas semangat kebudayaan, perpaduan dan keharmonian.

“Padahal ia tidak ada kena mengena dengan mana-mana kaum di Malaysia ini. Apa-apa pun, pelbagai pandangan telah diberikan oleh banyak pihak, terpulanglah kepada rakyat untuk menilainya,” katanya dalam kenyataan, hari ini ini.

Atas dasar itu, beliau berbincang untuk menganjurkan satu hari bagi meraikan peradaban bangsa Melayu bersama NGO-NGO Melayu Islam lain.

“Sahabat-sahabat dari persatuan silat, seni serta budaya pun teruja untuk menjayakannya bersama-sama. Ya, kita bercadang untuk jadikannya program tahunan.

“Akan ada pameran, gerai jualan, persembahan serta pertunjukan yang sesuai untuk seisi keluarga meluangkan masa bersama,” katanya.

Haji Aminuddin turut memaklumkan, satu sidang media khas akan diadakan petang ini bagi mengumumkan perincian program berkenaan.


Dakwaan Anwar serius, Puad gesa SPRM siasat Tun M

BANGI, 27 Zulkaedah 1444H, Jumaat – Datuk Dr Mohd Puad Zarkashi menggesa Suruhanjaya Pencegahan Rasuah Malaysia (SPRM) segera menyiasat bekas Perdana Menteri, Tun Dr Mahathir Mohamad.

Desakan itu susulan dakwaan Datuk Seri Anwar Ibrahim menerusi pernyataan pembelaan bahawa Telekom Malaysia Berhad (Telekom) mengeluarkan surat meminta kebenaran mengadakan rundingan terus dengan Opcom Sdn Bhd (Opcom) bagi pembekalan kabel fiber optik bernilai RM214.2 juta.

Surat berkenaan dikeluarkan kepada Kementerian Kewangan pada 15 September 2003, yang mana Perdana Menteri dan Menteri Kewangan ketika itu Dr Mahathir, manakala anak ketiganya, Datuk Seri Mukhriz adalah Pengarah Opcom.

Menerusi pembelaan terhadap saman difailkan Dr Mahathir, Anwar berkata, Telekom adalah syarikat berkaitan kerajaan (GLC) yang mana Menteri Kewangan Diperbadankan (MKD) memegang satu saham khas yang memberikan MKD kuasa untuk menolak keputusan lembaga dan pemegang saham lain.

Menurut Puad, pernyataan pembelaan oleh Perdana Menteri di Mahkamah Tinggi Shah Alam semalam amat serius.

“Syarikat Opcom yang dikaitkan dengan anak Tun Mahathir didakwa menerima kontrak gantian optik bernilai RM214.2 juta pada 2003. Tun Mahathir adalah Perdana Menteri ketika itu.

“PMX juga buat pernyataan, Tun Mahathir mendesak untuk ‘bailout’ syarikat perkapalan milik anaknya. Datuk Seri Najib Razak pernah mendedahkan kepincangan ini,” katanya dalam hantaran Facebook hari ini.

Puad mendakwa, rakyat sudah bosan dengan hipokrasi Dr Mahathir yang didakwa bersikap zalim terhadap orang lain serta merasakan dirinya kebal.

“Keberanian PMX boleh menamatkan ego bapa kroni negara,” dakwanya.

Sebelum ini, Tun Mahathir mengemukakan saman fitnah dengan menuntut ganti rugi RM150 juta berhubung ucapan Perdana Menteri di Kongres Nasional Khas Malaysia Madani: ‘Pelaksanaan Sebuah Idealisme’ pada Mac lalu.

Dr Mahathir mendakwa, kenyataan Anwar dalam ucapannya pada kongres itu membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.


RM1.6 juta tak cukup, Dong Zong desak 81 SMJKC diberi peruntukan

BANGI, 1 Rejab 1442H, Sabtu – Tidak cukup dengan peruntukan khas RM1.6 juta, pertubuhan radikal Dong Zong meminta kerajaan berlaku adil dengan menginstitusikan pemberikan peruntukan kepada 81 buah Sekolah Menengah Jenis Kebangsaan Cina (SMJKC) di negara ini.

Ini kerana, pertubuhan radikal itu beranggapan, pemberian di bawah peruntukan kebajikan awam kepada 16 buah sekolah menengah yang dikeluarkan dari senarai SMJKC sebelum ini, bukanlah jaminan jangka masa panjang untuk pendidikan Cina.

Menurut Dong Zong, pada realitinya, tidak kira sama ada Barisan Nasional (BN) atau Pakatan Harapan (PH) yang memerintah, 16 buah SMJKC itu tetap mendapat peruntukan.

Namun masyarakat Cina tidak dapat menerima apabila 16 buah sekolah itu dikeluarkan dari senarai SMJKC oleh Kementerian Pendidikan (KPM) ketika Perikatan Nasional (PN) memerintah dalam masa setahun.

“Walaupun pejabat Timbalan Menteri Pendidikan telah berusaha dan peruntukan kebajikan awam telah diberikan, tetapi dari sudut jangka masa panjang, kaedah ini tidak menjanjikan sebarang jaminan,” katanya seperti dilapor Oriental Daily, kelmarin.

Menurut senarai Majlis Pembangunan SMJKC Malaysia, kini terdapat 81 buah SMJKC termasuk 16 buah SMJKC yang dibincangkan.

Dong Zong berkata, antara SMJKC ini, 78 buah mempunyai sejarah yang sangat panjang, dan status mereka sebagai SMJKC telah dinyatakan dengan jelas dalam surat rasmi bertarikh 3 Mac 1997 dari KPM – surat ini menerangkan status SMJKC terlibat kepada pengarah jabatan pendidikan setiap negeri.

“Bagaimanapun, hari ini KPM telah menggunakan isu tanah di mana sekolah dibina untuk menukarkan status sembilan buah SMJKC kepada SMK, selain menggunakan alasan cawangan sekolah atau sekolah kedua untuk menukarkan status tujuh buah lagi SMJKC kepada SMK.

“Ini menyebabkan 16 buah sekolah ini berasa malu kerana tidak mendapat peruntukan dari KPM,” katanya.

Menurut Dong Zong lagi, pada 1960-an, banyak sekolah menengah Cina menerima penstrukturan semula menjadi SMJKC – setelah kerajaan pada masa itu memberikan pelbagai janji.

Antaranya termasuk memberikan peruntukan dan tenaga guru yang mencukupi; memberikan tanah untuk membina sekolah; menetapkan satu pertiga dari waktu pembelajaran untuk pendidikan bahasa Cina; memelihara hak Lembaga Pengelola Sekolah Cina dan lain-lain lagi.

“Seperti yang diperkatakan oleh Timbalan Menteri Pendidikan, Mah Hang Soon pada majlis dalam talian penyerahan peruntukan kebajikan awam kepada SMJKC tempoh hari, melalui usaha keras generasi terdahululah, semua SMJKC termasuklah cawangannya, telah menyumbang kepada usaha memperluaskan kebudayaan Cina melalui model sekolahnya,

“Selain telah melahirkan ramai modal insan yang berjaya dan berguna untuk negara,” katanya.

Atas dasar itu, Dong Zong berkata, KPM perlu berlaku adil kepada semua 81 buah SMJKC dalam usaha perkembangan dan kemajuannya bahkan tidak patut menggunakan alasan status pemilikan tanah atau status cawangan sekolah sebagai alasan tidak memberikan hak yang sama kepada 16 buah sekolah yang terlibat.

“Pendidikan adalah asas sesebuah negara, demi masa depan negara, Dong Zong dengan tegas beranggapan KPM mesti menunaikan janjinya ketika penstrukturan semula sekolah menengah Cina pada tahun 1960-an, selain mesti lebih prihatin dan memberikan lebih banyak bantuan kepada SMJKC.

“Ini adalah hak asas SMJKC setelah menerima penstrukturan semula oleh kerajaan pada waktu itu,” katanya.

PAUTAN BERKAITAN